
ABSTRACT

Procesul de conştientizare a răspunderii faţă de patrimoniul cultural naţional şi preocupările privind ocrotirea bunurilor culturale au avut o evoluţie îndelungată şi dificilă. Pe măsura progresului social această idee s-a conturat în istoria culturii, prin scrierile unor oameni de cultură, în acte normative şi în jurisprudenţă, determinând apariţia primelor măsuri de protejare a patrimoniului cultural
.


În anul 1972, Organizaţia Naţiunilor Unite pentru Educaţie, Ştiinţă şi Cultură (UNESCO), a propus un plan de protejare a bunurilor culturale din lume, prin "Convenţia despre Protecţia Patrimoniului Mondial Cultural şi Natural". Aceasta cuprinde o listă de bunuri şi locuri care aparţin patrimoniului mondial, cunoscută sub denumirea de Patrimoniului Comun al Umanităţii.

Principalele documente ale UNESCO sunt:


1. Carta internaţională pentru conservarea şi restaurarea monumentelor şi siturilor, Veneţia (1964); 


2. Convenţia privind protecţia patrimoniului mondial, cultural şi natural, Paris (1972); 


3. Convenţia pentru salvgardarea patrimoniului cultural imaterial (2003); 


4. Convenţia privind protecţia şi promovarea diversităţii expresiilor culturale (2005); 


5. Convenţia referitoare la măsurile ce urmează a fi luate pentru interzicerea şi împiedicarea operaţiunilor ilicite de import, export şi transfer de proprietate ale bunurilor culturale (1970); 


6. Convenţia privind protecţia patrimoniului cultural subacvatic (2001); 


7. Convenţia de la Haga pentru protecţia bunurilor culturale în caz de conflict armat (1954) şi Protocolul nr. 2 (1999);

8. Recomandare privind principiile internaţionale aplicabile săpăturilor arheologice (1956). 


Distrugerea sau degradarea patrimoniului cultural înseamnă dispariţia memoriei şi a identităţii culturale a cetăţenilor unui stat, în consecinţă, incapacitatea de a transmite această moştenire generaţiilor următoare. În acelaşi timp, edificarea unui viitor durabil nu poate avea loc fără includerea în strategiile de dezvoltare ale României şi valorificarea în consecinţă a ceea ce are ea mai preţios – patrimoniul său cultural şi natural. Distrugerea sau neglijarea acestuia înseamnă sărăcirea ireversibilă a contribuţiei României, ca membră a Uniunii Europene, la diversitatea culturală europeană
. 

Austria

Baza legală 

- Legea federală privind protecţia monumentelor istorice (1923) 
.

Prevederile legii se aplică la obiecte mobile şi imobile (inclusiv resturi şi urme de locuire umană, formaţiuni de sol, situri) de importanţă culturală, istorică, artistică, a căror conservare este de interes public. Prin conservare se înţelege păstrarea, protejarea în faţa distrugerii, modificării sau transferului neautorizat în afara graniţelor (secţ. 1, art.1).

Legea stabileşte condiţiile pentru protejarea monumentelor de interes public, interesul public fiind definit ca local, regional sau naţional (secţ. 1, art. 2). 

Sunt considerate monumente: ansamblurile (ferme, castele, clădirile principale şi auxiliare de toate tipurile), mobilierul, obiectele şi artefactele care răspund unui imperativ public cultural, istoric, artistic sau de interes local/naţional (secţ. 1, art. 3). 

Măsurile de conservare au la bază regulamentul Biroului monumentelor federale, deciziile Oficiului monumentelor federale sau ordinele Arhivelor Statului din Austria. În ceea ce priveşte ansamblurile arhitectonice, conservarea acestuia se face printr-o decizie a Biroului federal al monumentelor (secţ.1, art. 4).

Monumentele aflate în proprietate publică, în proprietatea statului sau a altor organisme publice, instituţii, fonduri, a bisericilor recunoscute sau societăţilor religioase, interesul public este stabilit de către Biroul federal al monumentelor, din oficiu sau la cererea unei părţi (secţ. 2, art. 1). 

Prevederea nu se aplică acelor obiecte produse în serie şi care au mai puţin de 100 de ani, dacă acestea nu sunt componente ale unor ansambluri de monumente istorice sau culturale, în sensul legii.

Oficiul federal al monumentelor are obligaţia de a plasa sub incidenţa legii monumentele imobile prevăzute în lege, punând restricţii cu privire la vânzarea acestora. De asemenea, este prevăzută obligaţia înscrierii acestora în registrul topografic (secţ. 2, art. 2 lit. a). 

Oficiul este obligat a prezenta proprietarilor, primarilor sau miniştrilor land-ului datele tehnice şi istorice cu privire la clădirile sau obiectele care urmează a fi plasate sub incidenţa legii. De asemenea, legea prevede posibilitatea semnalării introducerii frauduloase a unor monumente pe lista celor ce urmează a fi protejate prin lege.

În ceea ce priveşte parcurile şi grădinile, includerea lor în rândul celor protejate de lege se face pe baza unei documentaţii anterioare. În situaţia în care acestea nu se află în proprietatea autorităţilor locale, includerea lor pe listă se face cu acordul proprietarului sau majorităţii proprietarilor.
Distrugerea monumentelor istorice sau culturale intră sub incidenţa legii. Distrugerea este considerată intervenţia asupra unui monument, în întregul său, sau asupra unor părţi componente, care are drept rezultat schimbarea unităţii de ansamblu a acestuia, adăugarea diferitelor elemente componente care îi schimbă destinaţia sau funcţia iniţială şi distrugerea parcurilor prin schimbarea destinaţiei lor iniţiale (secţ. 2, art. 4). 

Distrugerea, precum şi orice modificare a unui monument necesită aprobarea Biroului federal al monumentelor, dacă nu există o dispoziţie legală contrară şi în condiţiile în care monumentul se află într-un pericol evident. Fără a aduce atingere altor dispoziţii ale legii, în cazul monumentelor aparţinând cultelor religioase, schimbarea sau modificarea acestora se face cu acordul autorităţilor religioase respective. 

Cererea pentru distrugerea sau modificarea unui monument trebuie depusă cu cel puţin două luni înainte de începerea lucrărilor la Biroul federal al monumentelor. Această cerere trebuie să cuprindă o declaraţie care descrie doar necesitatea lucrării. Decizia de aprobare trebuie emisă în termen de şase săptămâni. O autorizaţie pentru distrugerea sau modificarea unui monument expiră în termen de trei ani, putând fi prelungită cu încă 3 ani. 
Vânzarea monumentelor necesită aprobarea Biroului federal al monumentelor, cu condiţia respectării unor condiţii care presupun păstrarea în bune condiţii a acestora, aprobarea fiind valabilă timp de cinci ani. În condiţiile în care un pericol iminent ameninţă starea unui monument al cărui proprietar nu îi poate asigura protecţia, Biroul federal al monumentelor poate trece respectivul monument în proprietatea sa (secţ. 2, art. 6).

Cercetările şi săpăturile arheologice realizate cu scopul descoperirii unor obiecte istorice au nevoie de aprobarea Biroului federal al monumentelor.

Orice persoană este obligată a furniza Biroului federal şi structurilor sale locale datele, informaţiile şi documentele necesare pentru identificarea, descoperirea şi protejarea monumentelor istorice sau culturale. Proprietarii sau alte persoane îndreptăţite de a menţine şi proteja monumentele mobile şi imobile trebuie să anunţe Biroul federal al monumentelor în situaţia în care descoperă defecţiuni sau identifică potenţiale distrugeri ale monumentului, având obligaţia de a proceda în cel mai scurt timp la repararea daunelor. Biroul federal are dreptul de a trimite experţi pentru monitorizarea tuturor acestor lucrări.

În situaţia în care este identificat riscul ca un monument să fie distrus, modificat sau vândut, aducându-se, astfel, daune substanţiale patrimoniului naţional,  autoritatea administrativă competentă, la cererea Biroului federal, sau din oficiu, poate lua măsuri adecvate pentru a evita pericolul iminent. În cazul în care măsurile ce trebuie luate nu sunt prevăzute de lege, ele pot fi aplicate numai în cazul în care costul lor poate fi dedus cu titlu de despăgubire. În caz de pericol iminent, proprietarii sau utilizatorii trebuie să accepte schimbarea de proprietate (secţ. 3, art. 31).
Costurile pentru asigurarea, conservarea şi cercetarea monumentelor pot fi finanţate prin granturi şi subvenţii federale, conform prevederilor art. 32.
● Pedeapsa pentru distrugerea, modificarea, punerea în pericol a unui monument istoric sau cultural se sancţionează cu amendă. În plus, se poate trece la confiscarea respectivului monument. 
● Pentru cazul în care nu sunt respectate prevederile referitoare la anunţarea deteriorării sau oricărui pericol care planează asupra unui monument, bunul respectiv se confiscă. Încălcarea acestei prevederi legale se sancţionează cu amendă, care poate avea un cuantum maxim de 50.800 de euro.

● Persoana care vinde sau cumpără un obiect de patrimoniu, eludând prevederile legale, se sancţionează cu o amendă de maxim 25.400 euro. 

● Persoana care întocmeşte rapoarte de rambursare incorecte, modifică starea de referinţă a obiectelor descoperite, utilizează detectoare de metal sau alte aparate nelegale, care marchează în mod ilegal sau incorect monumentele istorice sau culturale şi împiedică cercetarea sau studierea monumentelor, se sancţionează cu o amendă de până la 5.000 euro.

BELGIA


Baza legală 

- Codul pentru amenajarea teritoriului, urbanism, patrimoniu şi energie (1984)
.
Belgia este un stat federal, compus din trei regiuni: Regiunea Flamandă,  Regiunea Valonă şi Regiunea Capitalei Bruxelles. Fiecare regiune are un amplu cadru legislativ vizând protecţia patrimoniului cultural.
În regiunea valonă a fost adoptat un cod privind amenajarea teritoriului, urbanism, patrimoniu şi energie. Potrivit documentului, patrimoniul este definit ca ansamblul bunurilor imobile a căror protecţie este justificată de raţiuni istorice, arheologice, ştiinţifice, artistice, sociale sau tehnice: 
- monumente - realizări arhitectonice sau sculpturale izolate, elemente decorative care sunt parte integrantă a acestor lucrări;
- ansambluri arhitectonice - construcţii rurale sau urbane integrate, suficient de coerente pentru a face obiectul unei delimitări topografice, remarcabile prin omogenitatea sau integrarea lor în peisajul general;

- sit-uri - toate operele naturale sau toate cele ce combină natura cu activitatea umană; 
- sit-uri arheologice - orice teren, formaţiune geologică, monument sau ansamblu arhitectural care conţine sau cu privire la care există indicii că ar conţine bunuri arheologice. 
Conservarea integrată reprezintă ansamblul măsurilor care au ca scop asigurarea prezervării patrimoniului, într-un cadru apropriat, construit sau natural  (art. 185).

Conform prevederilor art. 186, statul, regiunile, comunităţile, societăţile valone de construcţii, societăţile imobiliare, comunele, bisericile, centrele publice de ajutor social, care urmează a începe construcţia unui imobil nou au obligaţia de a prezenta un studiu care să dovedească faptul că lucrările pentru care se cere autorizarea nu vor afecta bunurile relevante de patrimoniu asupra cărora au drept de proprietate, care sunt înscrise pe listele de protejare, în vederea clasificării lor. 

În sensul Codului, proprietarii reprezintă acele persoane fizice, publice sau private, titulare ale unui drept de proprietate, uzufruct, închiriere, utilizare, locuire asupra unui bun clasificat drept patrimoniu imobiliar.

Codul face referire la „micul patrimoniu popular”, care este constituit din elemente construite, izolate sau care fac parte integrantă dintr-un ansamblu, cu relevanţă pentru o populaţie locală sau care contribuie la susţinerea sentimentelor de apartenenţă la o populaţie şi care fac sau nu obiectul unei măsuri de protecţie.

Guvernul realizează, ţine la zi şi publică un inventar al patrimoniului (art. 192).

Guvernul poate înscrie pe listele de protecţie bunuri imobile din proprie iniţiativă, la propunerea Comisiei pentru monumente, la cererea primarilor localităţilor respective, la solicitarea a 300 de persoane înscrise în registrul populaţiei respectivei  localităţi pentru comunele cu mai mult de 5.000 locuitori, 600 persoane pentru comunele cu o populaţie cuprinsă între 5.000 şi 30.000 locuitori, 1.000 persoane pentru comunele cu mai mult de 30.000 locuitori sau la cererea proprietarului respectivului  bun, conform prevederilor art. 193. Decretul de înscriere a unui bun în lista de protecţie este publicat în Monitorul Oficial.

Proprietarul unui bun cultural de patrimoniu, clasificat prin decret, nu poate modifica şi nu poate accepta modificarea respectivului bun decât în condiţiile legii. Orice demolare totală a unui bun cultural protejat este interzisă. Lucrările de demolare parţială pot fi admise, fără ca bunul respectiv să fie clasificat, cu condiţia să nu fie substanţial afectate caracteristicile acestuia şi în condiţiile în care lucrările sunt consecinţe ale unui proces de dislocare, consolidare, restaurare sau punere în valoare a respectivului bun, pe baza unei decizii a Guvernului. 

Mutarea în tot sau în parte a unui bun cultural protejat este interzisă, cu excepţia situaţiei în care este cerută imperativ de salvarea materială a bunului. În acest caz trebuie luate măsuri suplimentare de demontare, transfer şi remontare în locul stabilit de către Guvern. În situaţia în care un bun din listă este ameninţat de ruinare, primarul localităţii nu poate decide demolarea parţială sau totală fără acordul Guvernului. Efectul înscrierii pe listă se transmite oricărui proprietar al respectivului bun.

Prin decretul de înscriere pe listele de protejare a unui bun de patrimoniu se pot impune condiţii particulare de protecţie şi administrare, care pot merge până la impunerea de restricţii în ceea ce priveşte dreptul de proprietate, respectiv interdicţia totală sau condiţionată de construire, subînchiriere sau îngrădire. Decretul referitor la un sit nu poate limita libertatea exploatării agricole a respectivului sit, cu excepţia gardurilor vii, livezilor, pădurilor, zone inundabile, etc. (art. 207). Cu avizul Comisiei monumentelor, Guvernul poate stabili o zonă de protecţie în jurul unui bun înscris în listele de protecţie.

Proprietarul unui bun imobil este obligat a-l menţine în bună stare. Se consideră încălcare a acestor obligaţii neefectuarea studiilor sau lucrărilor în conformitate cu indicaţiilor cuprinse în „fişa sanitară”, conform art. 212 al Codului. Guvernul poate impune reducerea cuantumului subvenţiilor pentru realizarea acestor lucrări în cazul proprietarilor care şi-au încălcat obligaţiile legale.

Proprietarii bunurilor clasificate trebuie ca, odată la cinci ani, să transmită o fişă a stării materiale a bunului, pe baza rezultatelor unui studiu asupra stării fizice a acestuia şi care să stabilească pentru următorii cinci ani un plan de studii şi lucrări de protejare şi restaurare necesare asigurării conservării integrale a monumentului respectiv. „Fişa sanitară” trebuie să cuprindă indicaţiile tehnice referitoare la starea fizică generală a monumentului, gradul de conservare, necesitatea realizării unor studii complementare prealabile, gradul de urgenţă al lucrărilor ce urmează a fi realizate, precum şi estimarea financiară a acestora. Guvernul indică studiile şi lucrările pe care le consideră prioritare şi pentru care va acorda subvenţii. În cazul în care proprietarul nu transmite fişa în intervalul stabilit de către Guvern şi nu execută lucrările prevăzute în fişă, pentru care se acordă subvenţii din partea Guvernului, regiunea, comuna sau provincia se pot substitui acestuia şi pot lua măsurile de conservare necesare pentru protejarea sau salvarea bunului, caz în care subvenţiile sunt obţinute de către respectiva administraţie publică. În cazul în care bunul aparţine unei persoane de drept privat care nu şi-a îndeplinit obligaţiile de menţinere a bunului, autorităţile pot proceda la exproprierea acestuia. În lipsa unei înţelegeri contrarii intervenită între părţile interesate, exproprierea se face asupra bunului în integralitatea lui, chiar dacă este clasificat drept monument protejat doar parţial (art. 212).

În regiunea valonă funcţionează un Comitet de menţinere a patrimoniului, ai cărui membri sunt desemnaţi de către Guvern. Regiunea acordă sumele necesare operaţiunilor de protejare cu avizul Comitetului. Modalitatea de distribuire a sumelor este stabilită de către Guvern (art. 214-215).

Pentru plata lucrărilor de restaurare a unui monument, Regiunea poate încheia un acord-cadru cu şeful lucrărilor. Prin decret al Guvernului se stabilesc modalităţile de punere în practică a acestui acord: fixarea duratei şi calendarului lucrărilor, determinarea cuantumului sumelor globale sau anuale necesare restaurării. 

Institutul valon al patrimoniului, instituţie de interes public cu personalitate juridică, creat prin Legea referitoare la controlul unor organe de interes public (1954), are ca obiect de activitate acordarea de asistenţă proprietarilor monumentelor în vederea restaurării acestora, asigurarea conservării şi perfecţionării în domeniul patrimoniului, valorificarea proprietăţilor regionale, sensibilizarea opiniei publice cu privire la protejarea şi valorificarea patrimoniului (art. 217-218).

Institutul are competenţe în ceea ce priveşte propunerile de expropriere pentru cauze de utilitate publică, poate realiza operaţiunile financiare necesare pentru îndeplinirea obiectivelor sale, se poate asocia cu persoane fizice sau juridice pentru crearea unor societăţi comerciale pentru participarea la restaurarea unor monumente, în limitele bugetului, poate acorda subvenţii anuale unor persoane fizice sau juridice însărcinate cu exploatarea proprietăţilor aflate pe lista de protecţie, poate acorda subvenţii asociaţiilor cu scop lucrativ, comunelor, provinciilor, instituţiilor de învăţământ superior pentru acoperirea cheltuielilor necesare iniţiativelor sau activităţilor de sensibilizare a opiniei publice.

În limitele bugetului, Regiunea poate finanţa acţiunile de conservare a micului patrimoniu, în condiţiile fixate de Guvern (art. 231). Acestea privesc următoarele elemente:

- bunurile şi lucrările arheologice, respectiv vestigii materiale, situate la suprafaţa sau în adâncimea solului, care sunt mărturii ale activităţii umane, privite în contextul evoluţiei civilizaţiei, indiferent de valoarea lor artistică;
- sondaje arheologice, cercetări sau cercetări de salvare, lucrări de prevenire, descoperiri întâmplătoare (art. 232). 
Guvernul întocmeşte şi ţine la zi un inventar al sit-urilor arheologice din regiunea valonă (art. 233). Sondajele sau cercetările arheologice de orice natură nu se pot efectua fără avizul Guvernului, care este dat pentru fiecare sit în parte, în funcţie de interesul prezentat de acestea, de competenţele ştiinţifice şi mijloacele tehnice de care dispun solicitanţii, de acordul proprietarului terenului, cu condiţia înaintării de rapoarte periodice asupra stării lucrărilor şi a unui raport final la terminarea acestora.

În cazul descoperirilor arheologice fortuite, cu acordul Comisiei, Guvernul poate decide includerea acestuia în categoria bunurilor de utilitate publică, prin urmare poate suspenda un certificat de urbanism şi continuarea lucrărilor (art. 245). Guvernul poate să decidă efectuarea unor sondaje sau cercetări arheologice pe terenuri pe care le declară de utilitate publică. 

Persoana care, altfel decât cu ocazia descoperirilor fortuite, descoperă un obiect arheologic, este obligat să îl declare în trei zile lucrătoare la administraţia publică a localităţii. Obiectele descoperite şi sit-urile respective trebuie ca, timp de 15 zile lucrătoare, să fie păstrate în starea în care au fost descoperite (art. 249).

În limitele bugetului Regiunii, Guvernul poate acorda subvenţii pentru executarea prospecţiunilor, sondajelor şi cercetărilor arheologice, realizarea sau difuzarea publicaţiilor referitoare la acestea, protejarea, repararea şi punerea în valoare a siturilor şi bunurilor arheologice, organizarea de manifestări ştiinţifice referitoare la respectivele descoperiri arheologice.

Guvernul stabileşte condiţiile pentru primirea acestor subvenţii şi cuantumul lor (art. 251-252).
● Codul stabileşte sancţiunile aplicate pentru încălcarea prevederilor referitoare la obligativitatea obţinerii certificatului de urbanism, pentru efectuarea de lucrări fără autorizare în zone incluse în lista guvernamentală de protecţie, pentru transformarea, modificarea totală sau parţială a construcţiilor incluse în lista guvernamentală, pentru modificarea totală sau integrală a peisajelor rurale sau urbane, pentru tăierea sau modificarea aspectului “arborilor remarcabili”, clasificaţi în evidenţele Guvernului. Orice persoană care comite una dintre infracţiunile menţionate mai sus se pedepseşte cu închisoare cuprinsă între 8 zile şi 3 luni şi amendă cu un cuantum cuprins între 100 şi 300.000 euro sau doar cu una dintre pedepse.

● Infracţiunile comise cu ocazia utilizării terenului prin plasarea de instalaţii fixe sau mobile pot fi imputate celui ce le-a instalat sau proprietarului terenului. Infracţiunile prevăzute mai sus sunt pedepsite cu închisoare cuprinsă între 15 zile şi 6 luni şi amendă cu un cuantum cuprins între 2.000 şi 600.000 euro, în situaţia în care făptuitorii sunt specialişti în domeniul respectiv (art. 154).
● Art. 526 din Codul Penal prevede ca orice persoană care modifică, distruge, mutilează, degradează morminte, însemne şi monumente sepulcrale sau alte monumente, statui, tablouri, obiecte de artă amplasate în biserici, temple, alte edificii publice, se pedepseşte cu închisoare de la 8 zile la 1 an şi amendă de până la 500 euro
.
CEHIA

Baza legală:


- Legea privind protecţia monumentelor statului (1987);


Potrivit legii, monumente reprezintă toate obiectele sau seturi de mobile sau imobile care: 


a) reprezintă manifestări ale capacităţii creatoare a omului, în diverse domenii ale activităţii sale, sunt documente importante ale dezvoltării istorice, ale modului de viaţă şi mediului social din cele mai vechi perioade istorice până în prezent, având o valoare istorică, artistică, ştiinţifică şi tehnologică; 


b) se referă direct la personalităţi importante şi evenimente istorice. 

Potrivit prevederilor art.16, finanţarea lucrărilor de conservare şi reconstrucţie a monumentelor culturale se realizează astfel:

- municipiul sau regiunea respectivă poate acorda proprietarului unui monument cultural la cererea sa şi în cazuri justificate o contribuţie financiară din resurse bugetare, care sunt destinate să acopere costul lucrărilor de conservare sau restaurare în sens mai larg al monumentului cultural, cu scopul utilizării sale publice mai eficiente în viitor. Consiliile locale pot finanţa aceste lucrări şi în situaţia în care proprietarii monumentelor culturale nu sunt în măsură să acopere prin mijloace proprii costul de conservare sau restaurare.


- în cazul în care există un interes public excepţional privind conservarea unui monument cultural, restaurarea monumentului poate fi acoperită parţial prin sume de la bugetul de stat, acordate de Ministerul Culturii;


- normele de finanţare a lucrărilor de conservare şi restaurare se stabilesc prin lege.


În plus, potrivit legii, se acordă compensaţii pentru pierderea proprietăţii. Astfel, în cazul realizării de cercetări arheologice, Institutul de Arheologie şi celelalte organizaţii autorizate trebuie să respecte interesele persoanelor fizice şi private, care sunt protejate prin reglementări speciale, să colaboreze cu agenţiile însărcinate cu protecţia monumentelor şi să protejeze drepturile şi interesele garantate ale proprietarilor/deţinătorilor/utilizatorilor de bunuri imobile sau mobile.


În cazul în care drepturile unui proprietar sunt limitate de lucrările de cercetare arheologică sau de măsurile luate pentru protejarea unei descoperiri arheologice, acesta are dreptul să primească o compensaţie financiară.


După finalizarea lucrărilor, Institutul de Arheologie sau organizaţia autorizată trebuie să restituie bunul imobil în starea sa anterioară. Dacă acest lucru nu este posibil sau eficient din punct de vedere economic, proprietarul are dreptul la compensaţii financiare, în termen de 6 luni de la finalizarea lucrărilor.

● Conform prevederilor legii, autoritatea locală competentă dintr-un municipiu poate aplica o amendă de până la 3.650 euro, proprietarilor de monumente care:


a) nu au protejat un obiect de patrimoniu împotriva producerii de daune, împotriva distrugerii sau furtului;


b) nu au notificat autoritatea competentă despre producerea unui eveniment prevăzut de lege;


c) nu au participat la acţiunea de conservare a unui monument cultural sau au participat în mod defectuos, distrugând total sau parţial monumentul respectiv;


d) nu au respectat condiţiile stabilite în decizia de delimitarea a zonei de protecţie a unui monument cultural imobil;


e) au restaurat un monument cultural fără obţinerea avizului obligatoriu al autorităţii locale sau nu au respectat condiţiile specificate în aviz;


f) au mutat un monument cultural imobil fără acordul prealabil al Ministerului Culturii.


● Amenda este de 20.000 euro în situaţiile care vizează un bun de patrimoniu de importanţă deosebită:


a) distrugerea monumentului;


b) restaurarea unui monument cultural naţional, fără obţinerea avizului obligatoriu al autorităţii regionale cu atribuţii în domeniu;


c) restaurarea unui monument cultural naţional cu utilizarea serviciilor unor persoane fizice care nu sunt autorizate de către Ministerul Culturii;


d) ocuparea abuzivă a unei zone sau a unui monument protejate prin lege; 
e) exportul fără avize a monumentelor culturale;


f) efectuarea de cercetări arheologice cu încălcarea dispoziţiilor legale, etc.


● Delictele minore sunt sancţionate cu amendă în cuantum maxim de 365 euro.


FRANŢA

Baza legală 


- Legea din 31 decembrie 1913 privind monumentele istorice;


- Legea nr. 92 din 25 februarie 1943;


- Decretul nr. 81-428 pentru punerea în aplicare a Legii nr. 80-532 din 15 iulie 1980 privind protecţia colecţiilor publice împotriva actelor rău intenţionate;

- Legea din 2 mai 1930 privind protejarea monumentelor naturale şi a siturilor cu caracter istoric, pitoresc, ştiinţific sau de legendă.

Clădirile a căror conservare este importantă din punctul de vedere al istoriei artei sau interesului public, sunt clasificate ca monumente istorice, în tot sau în parte, prin grija Ministerului Culturii, în funcţie de o serie de criterii
:


1) Monumentele megalitice care cuprind situri preistorice, în conformitate cu prevederile Legii nr. 92 din 25 februarie 1943;


2) Clădirile necesare pentru a izola, identifica şi restaura o clădire conservată sau propusă spre conservare şi protecţie;


3) Proprietăţile, cu/fără construcţii, situate în perimetrul de vizibilitate al unei clădiri conservate sau propusă spre conservare. În sensul legii, aceste proprietăţi trebuie să fie situate pe o rază de cel mult 500 de metri şi să fie vizibile în acelaşi timp cu clădirea conservată, conform Legii nr. 62-824 din 21 iulie 1962; 


4) În mod excepţional, acest domeniu de aplicare poate fi extins la peste 500 de metri prin decret al Consiliului de Stat, după consultarea Comisiei superioare privind monumentele istorice.


Sunt considerate ca făcând parte din lista clădirilor conservate, proprietăţile incluse în lista generală de monumente publicate oficial în anul 1900 de către Direcţia de Arte Plastice şi proprietăţile incluse sau nu în această listă, clasificate în conformitate cu legea din 30 martie 1887.


Clădirile şi monumentele conservate pot fi distruse sau mutate, chiar în parte, sau pot să facă obiectul unor lucrări de restaurare, reparare sau modificare, numai cu avizul Ministerului Culturii. Toate lucrările sunt executate sub supravegherea ministrului de resort şi pe cheltuiala statului, inclusiv în cazul imobilelor care sunt considerate esenţiale pentru patrimoniul francez, dar nu aparţin statului.


Potrivit prevederilor Legii nr.92 din 25 februarie 1943, modificarea fără preaviz a unei clădiri de patrimoniu, eliminarea unei clădiri din listă, eliminarea din listă a unui obiect de patrimoniu mobil, reprezentarea obiectelor mobile de patrimoniu, transferul, cesiunea fără notificare a obiectelor de mobilier de patrimoniu incluse în inventarul publicat, se pedepseşte cu amendă.


Orice încălcare a prevederilor legale, cum ar fi: 

- denaturarea efectelor produse de acţiunea de conservare a unei clădiri;

- modificarea unei cereri de expropriere în cazul introducerii în lista clădirilor de patrimoniu conservate a unui imobil;

- modificarea structurală a unei clădiri conservate;

- modificarea cerinţelor de autorizare prealabilă impuse pentru construcţiile noi;

- transformarea sau modificarea clădirilor aflate în perimetrul de vizibilitate a unei clădiri conservate;

- deteriorarea unui obiect de patrimoniu mobil, se pedepsesc cu amendă, fără a se aduce atingere acţiunii în despăgubire care poate fi exercitată împotriva celor care au coordonat activitatea desfăşurată.


În plus, Ministerul Culturii poate stabili amplasamente de reabilitare a construcţiilor respective, pe cheltuiala contravenientului. Ministerul poate să solicite instanţei competente o decizie de reabilitare a monumentului distrus, pe cheltuiala contravenientului. 


■  Legea din 2 mai 1930 privind protejarea monumentelor naturale şi a siturilor cu caracter istoric, pitoresc, ştiinţific sau de legendă, prevede următoarele:


- listarea monumentelor naturale şi a siturilor de conservare, care prezintă interes istoric, artistic, ştiinţific sau pitoresc se realizează prin decret al Consiliului de Stat, acesta stabilind şi procedura de notificare a proprietarului. Publicitatea poate înlocui notificarea în cazurile în care monumentul are un număr foarte mare de proprietari sau administraţia locală nu cunoaşte identitatea sau adresa proprietarului.


- caracteristicile monumentelor sau siturilor clasificate nu pot fi distruse sau modificate fără aprobarea specială a ministrului de resort, după consultarea instituţiilor abilitate în protejarea patrimoniului francez.


- se pedepseşte cu amendă încălcarea dispoziţiilor art. 4, alin. 3, art. 11, alin. 2 şi 3 şi art. 13, alin. 3 din lege, enumerate mai sus.


- orice persoană care distruge în mod intenţionat, mutilează sau strică imaginea unui monument al naturii sau a unui sit înregistrat, este pasibilă de sancţiunile prevăzute la art. 257 Cod penal.


■  Conform art. 322 alin. 2 Cod penal, infracţiunea de distrugere, degradare sau deteriorare a bunurilor de patrimoniu aparţinând altei persoane se pedepseşte cu închisoare de până la 2 ani şi amendă de 30.000 euro, cu excepţia cazului în care   s-au produs pagube minore.


Trasarea de inscripţii, simboluri sau desene, fără autorizaţie prealabilă, pe faţade, vehicule, autostrăzi sau mobilier stradal se pedepseşte cu amendă în cuantum de 3.750 euro şi muncă în folosul comunităţii atunci când s-au produs daune minore.


Infracţiunea definită de para. 1 se pedepseşte cu închisoare până la 3 ani şi cu amendă de 45.000 euro, iar cele definite de para. 2 cu 7.500 euro amendă şi muncă în folosul comunităţii, atunci când bunul distrus, degradat sau deteriorat este:


-  de utilitate publică, fiind deţinut de către o persoană fizică sau juridică;


-  un registru, un document sau un act original al autorităţii publice;


-  o clădire sau obiect mobil sau o parte a acestora;

-  o descoperire arheologică făcută în timpul săpăturilor sau accidental;

-  un teren care conţine resturi sau obiecte stocate sau depozitate;

- un muzeu, bibliotecă sau arhivă care aparţin unei entităţi publice responsabilă cu protecţia monumentelor istorice;


-  un obiect prezentat într-o expoziţie de natură istorică, culturală sau ştiinţifică, organizată de un organism public.


Infracţiunea se pedepseşte şi în situaţia în care autorul este chiar proprietarul bunului. Dacă infracţiunea se produce datorită faptului că proprietarul aparţine unui grup etnic sau se realizează pe motiv de rasă sau religie, pedepsele cresc cu 3 ani de închisoare şi 45.000 de euro amendă.

GERMANIA

Baza legală 


- Constituţia Germaniei;


- Legea privind protejarea patrimoniului cultural (1949) (landul Baden-Wurttemberg);

- Legea privind protejarea monumentelor (1995) (landul Berlin).
Potrivit Constituţiei, protejarea şi prezervarea monumentelor istorice revine în responsabilitatea land-urilor, ca parte a politicii acestora de suveranitate culturală, astfel încât în Germania există 16 legi cu privire la protecţia monumentelor. 

Pe de altă parte, la nivel federal sunt reglementate direcţiile în care există responsabilitatea protecţiei monumentelor, spre exemplu, obligativitatea cofinanţării în cazul în care în discuţie se află monumente de interes naţional. Ministerul federal pentru cultură şi media implementează programul „Monumente culturale de valoare naţională”, în care sunt incluse clădiri, situri arheologice, grădini şi parcuri istorice, prin care acestea primesc sprijin financiar.

Prima lege pentru protejarea monumentelor istorice a fost cea din Baden-Wurttemberg, din anul 1949, care a servit, de altfel, ca exemplu pentru celelalte land-uri.  

Legislaţia a fost modificată şi completată, mai ales în anii '90, ca urmare a reunificării Germaniei. Scopul acesteia a fost acela de a crea baza legală pentru prezervarea, protecţia, administrarea şi studierea monumentelor. În cazul monumentelor arheologice, scopul a fost acela de a le păstra in situ, excavarea fiind considerată o formă de distrugere. 
▪ În landul Baden-Wurttemberg, baza legală este Legea privind protejarea patrimoniului cultural (Baden-Wurttembergische Denkmalschutzgesetz, DSchG)
. Aceasta obligă proprietarii monumentelor istorice, fie că sunt persoane fizice, biserici, municipalităţi sau stat, de a le prezerva şi menţine, în măsura în care aceste acţiuni sunt “juste şi rezonabile” (art. 6).

Scopul protejării, menţinerii şi monitorizării monumentelor culturale este acela de a preveni orice formă de deteriorare, fiind în responsabilitatea autorităţilor de la nivel de land, în limitele stabilite de legislaţia în vigoare (art. 1). Un monument poate fi distrus, eliminat, poate suferi o transformare sau poate fi mutat din locul în care se găseşte doar cu acordul autorităţii pentru protecţia monumentelor istorice (art. 8). 

Legea defineşte monumentele istorice drept obiecte, ansambluri sau părţi de obiecte, incluzând aici şi siturile arheologice, a căror prezervare este cerută de interese ştiinţifice, artistice, istorice, fiind de interes public. 

Monumentele de importanţă deosebită, aşa cum sunt stabilite prin lista monumentelor, sunt supuse unei protecţii speciale. Autoritatea de cel mai înalt nivel pentru protejarea monumentelor este responsabilă cu adăugarea sau ştergerea din această listă a unui monument. Proprietarii sau administratorii unui monument care au constatat o distrugere a respectivului monument sau producerea unei pagube sunt obligaţi să anunţe autoritatea pentru protecţia monumentelor.

Autoritatea respectivă poate dispune ca obiecte, părţi de obiecte sau monumente să fie incluse provizoriu în lista monumentelor protejate. Lista nu mai este în vigoare dacă înregistrarea nu este finalizată în interval de o lună sau dacă nu este reînnoită o dată la şase luni. 

Autoritatea superioară pentru protecţia monumentelor este autorizată prin lege să ia măsuri suplimentare pentru protejarea monumentelor în caz de catastrofe naturale. La acest lucru pot fi obligaţi şi proprietarii sau administratorii monumentelor. Obligaţiile constau în anunţarea locurilor în care se află monumentele, marcarea acestora cu însemne internaţionale, protejarea sau sprijinirea protejării acestora de către autorităţile competente, permisiunea pentru înregistrarea şi cercetarea ştiinţifică a monumentelor sau punerea în aplicare a măsurilor stabilite de către autoritatea competentă. În măsura în care în reglementările legale este prevăzută obligativitatea predării unor obiecte sau părţi de obiecte care aparţin patrimoniului istoric, proprietarii sau administratorii sunt obligaţi să realizeze această acţiune fără să aducă daune obiectelor respective, conform prevederilor art. 18. 

Autorităţile locale pot, cu acordul structurilor pentru protejarea monumentelor, să pună sub protecţia legii, întregul teritoriu local, cu tot ceea ce înseamnă străzi, pieţe, ansambluri istorice, care prezintă importanţă economică, artistică sau istorică şi a căror protejare poate servi unui interes public.

Persoana care descoperă obiecte sau părţi de obiecte ce pot prezenta un interes economic, cultural sau istoric, a căror protejare poate răspunde unui interes comun, au obligaţia de a le prezenta autorităţilor locale sau naţionale responsabile cu protecţia monumentelor istorice. 

▪ În sensul Legii privind protejarea monumentelor, aplicabilă în landul Berlin
, monumente sunt considerate obiecte, ansambluri sau părţi de obiecte, incluzând şi siturile arheologice, a căror prezervare este cerută de interese ştiinţifice, artistice, istorice şi sunt de interes public. Monumentele cuprind şi străzile, pieţele, parcurile, cimitirele, aleile, artefactele mobile, anexele şi utilităţile acestora. 

Conform art. 3, persoana care descoperă un monument/obiect/artefact istoric în timpul unor lucrări de construcţie, este obligat să le suspende imediat şi să anunţe autorităţile competente ale landului. Lucrările se opresc pe o perioadă de patru zile lucrătoare, timp în care  monumentul/obiectul trebuie păstrat în starea în care a fost descoperit. Autoritatea competentă poate prelungi acest termen, dacă starea monumentului o solicită. De asemenea, aceasta poate, fără a prejudicia dreptul de proprietate, să evalueze  monumentul/situl/obiectul, în scopul protejării acestuia sau în scopuri ştiinţifice, dar nu mai mult de şase luni de la anunţarea descoperirii. Monumentele/obiectele care nu sunt revendicate de către un proprietar, intră, conform legii, în proprietatea landului Berlin.

Toate monumentele sunt înscrise într-o listă publică. Artefactele mobile care se află în proprietatea statului se trec într-un inventar. Înscrierea în liste se face din oficiu sau la cererea persoanelor îndreptăţite, ca şi radierea acestora, atunci când condiţiile pentru care monumentul a fost înscris în listă nu mai sunt îndeplinite. Listele şi inventarele sunt publice, conform prevederilor art. 4 din lege.

Autorităţile de specialitate pentru protecţia monumentelor istorice sunt desemnate la nivel local şi au printre atribuţii aducerea la îndeplinire a prevederilor legale, inventarierea sistematică a monumentelor şi publicarea acestor inventare, organizarea şi desfăşurarea cercetărilor şi întreţinerea obiectelor şi monumentelor descoperite, consilierea şi sprijinirea proprietarilor; publicarea rezultatelor ştiinţifice ale rezultatelor cercetării asupra monumentelor istorice.

Persoanele îndreptăţite prin lege să deţină sau să administreze monumente sau obiecte de patrimoniu au obligaţia conservării acestora; autorităţile pot obliga persoanele îndreptăţite să protejeze monumentele istorice. Persoanele îndreptăţite prin lege să deţină sau să administreze monumente istorice pot solicita rambursarea costurilor, în funcţie de importanţa lucrărilor efectuate. Autorităţile landului pot prelua efectuarea acestor lucrări în situaţia în care persoanele îndreptăţite nu o fac. Chiriaşii, arendaşii sau alţi utilizatori ai monumentelor sunt obligaţi să pună în aplicare prevederile legale cu privire la protecţia monumentelor.

Planurile de conservare a monumentelor pot fi realizate de către persoanele autorizate cu avizul autorităţilor competente ale landurilor.

Împrejurimile imediate ale monumentului, în măsura în care acestea au importanţă pentru aspectul sau integritatea monumentului, nu pot fi modificate (art. 8). Un monument poate fi modificat în parte sau în integralitatea lui doar cu acordul autorităţii competente. Acordul se poate da sub rezerva unor condiţii şi obligaţii, sub rezerva posibilităţii de revocare temporară şi sub condiţia realizării lucrărilor de către personal specializat. Toate modificările se fac în baza unei documentaţii care este în sarcina proprietarilor sau utilizatorilor, cu acordul autorităţii competente a landului, potrivit prevederilor art. 11.

Autorităţilor competente iau măsuri în consecinţă în situaţia în care lucrările se realizează fără autorizaţie. Dacă se efectuează lucrări ilegale, acestea pot fi sistate de către autorităţile de resort, iar materialele, echipamentele şi utilajele utilizate pot fi confiscate. Suspendarea temporară a lucrărilor nu poate depăşi o perioadă de 30 de zile.

Proprietarii sau utilizatorii monumentelor de patrimoniu sunt obligaţi, pentru aducerea la îndeplinire a prevederilor legii, să furnizeze autorităţilor competente ale landului, toate datele şi informaţiile necesare. De asemenea, aceştia au obligaţia de a permite autorităţilor competente accesul pe terenul respectiv. Notarii şi alte autorităţi sunt obligaţi a pune la dispoziţia autorităţilor competente toate datele şi informaţiile necesare. 

Schimbarea proprietarului, prin succesiune, precum şi numele viitorului proprietar trebuie adusă la cunoştinţa autorităţilor competente (art. 14).

În cazul în care asupra unui monument planează un pericol, se poate trece la expropriere în favoarea land-ului Berlin. Deţinătorii dependinţelor şi anexelor, care nu sunt, în acelaşi timp, şi proprietarii monumentului, pot fi obligaţi la aplicarea prevederilor legale, astfel încât să fie păstrată integritatea monumentului. Pentru asigurarea siguranţei monumentului, inclusiv dependinţele şi anexele pot fi expropriate, în conformitate cu prevederile art. 17.

● Sunt considerate infracţiuni nerespectarea prevederilor cu privire la anunţarea descoperirii unui monument/obiect/artefact, nerespectarea obligaţiei de a păstra obiectul în starea iniţială timp de patru zile lucrătoare, efectuarea de săpături sau cercetări arheologice fără autorizaţie, nerespectarea şi nepunerea în aplicare a ordinelor executorii ale autorităţii competente, neglijarea parcurilor, grădinilor, cimitirelor încadrate în categoria monumentelor, nerespectarea obligaţiei de a furniza informaţii şi documente autorităţilor competente sau de a permite accesul acestora pe terenurile respective. Orice persoană care săvârşeşte vreuna din infracţiunile menţionate mai sus se sancţionează cu amendă de până la 500.000 euro, conform  art. 19 din Legea privind protejarea monumentelor.

Acelaşi cuantum al amenzii este prevăzut de Legea privind protecţia monumentelor istorice din Hamburg
; este de 250.000 euro în landul Bavaria, este cuprins între 250.000 şi 500.000 în landul Hessa
 şi între 150.000 şi 500.000 în landul Mecklenburg-Vorpommern
.


Grecia


Baza legală 

- Legea nr. 3028/2002 privind protecţia antichităţilor şi a patrimoniului cultural.

           Patrimoniul cultural al ţării este format din activele culturale situate în interiorul graniţelor teritoriul Greciei, inclusiv apele teritoriale, precum şi în cadrul altor zone de mare unde Grecia are jurisdicţie relevantă, în conformitate cu dreptul internaţional. Patrimoniul cultural include, de asemenea, activele culturale intangibile.

          Protejarea patrimoniului cultural al ţării are în vedere următoarele aspecte
:
          a) amplasarea, cercetarea, înregistrarea, documentarea şi studiul elementelor care-l compun;

           b) conservarea şi prevenirea distrugerii, modificarea şi orice daune directe sau indirecte aduse patrimoniului cultural; 

           c ) prevenirea excavării ilegale, furtul şi exportul ilegal;
           d) întreţinerea şi restaurarea bunurilor culturale, ori de câte ori acest lucru este necesar;
           e) facilitarea accesului publicului cu bunurile din patrimoniul cultural;
           f) promovarea şi integrarea patrimoniului cultural în viaţa contemporană socială; 
           g) educaţia şi, de asemenea, formarea estetică şi conştientizarea cetăţenilor cu privire la importanţa patrimoniului cultural.

           Protecţia monumentelor, a siturilor arheologice şi a locurilor istorice sunt incluse în obiectivele tuturor planificărilor de dezvoltare economică, de mediu şi urbană ale statului sau municipalităţilor.

           Monumentele sunt listate, documentate şi înregistrate în Arhiva Naţională a Monumentelor, care se păstrează la Ministerul Culturii. Organizarea şi funcţionarea Arhivei se face prin decret prezidenţial, care este emis la propunerea ministrului Culturii. Decretul specifică, printre altele, metoda de înregistrare a monumentelor, metoda de protecţie a datelor, condiţiile de exercitare a dreptului de acces la datele de cercetare, precum şi orice alt detaliu necesar. 

Raportul de inspecţie cu privire la starea fiecărui monument imobil, efectuat de către serviciul competent al Ministerului Culturii este înregistrat, cel puţin o dată la trei ani, în Arhiva Naţională a Monumentelor.

            Monumentele străvechi imobile/fixe sau mobile, cu o datare mai veche de anul 1453 aparţin statului în ceea ce priveşte dreptul de proprietate şi posesie, sunt imprescriptibile şi nu pot fi vândute, conform prevederilor art. 966 Cod civil. Bunurile culturale antice care au fost sau sunt descoperite în timpul unor săpături ulterioare sunt, de asemenea, în proprietatea statului, sunt imprescriptibile şi nu pot fi vândute. Monumentele antice mobile, care reprezintă descoperiri arheologice, indiferent de datarea lor, aparţin statului în ceea ce priveşte dreptul de proprietate şi posesie, sunt imprescriptibile şi nu pot fi vândute. Dreptul de proprietate pentru alte monumente mobile datate după anul 1453 se exercită în conformitate cu termenii şi în condiţiile Legii nr. 3028/2002.  

            Monumentele străvechi imobile/fixe, cu o datare mai veche de anul 1453 nu pot face obiectul unei acţiuni de confiscare. În conformitate cu prevederile art. 22 para. 2-4, proprietarul, posesorul sau titularul unui drept de proprietate asupra unui monument fix sau a unui imobil unde este păstrat un bun cultural antic, trebuie să coopereze cu autorităţile şi să urmeze instrucţiunile de conservare şi protejare a monumentului. El trebuie să permită inspecţii periodice sau ad-hoc din partea administraţiei locale, cu respectarea procedurilor de notificare scrisă, având obligaţia de a informa fără întârziere orice incident care ar putea pune în pericol monumentul. 

            Proprietarul sau posesorul trebuie să fie responsabil de conservarea, consolidarea sau protejarea fără întârziere a unui monument degradat, pe cheltuiala lui, sub supravegherea şi coordonarea administraţiei locale, în conformitate cu prevederile art. 40-41. Dacă proprietarul sau posesorul nu a luat nicio măsură, titularul dreptului trebuie să aibă aceeaşi răspundere, dar acesta se poate întoarce cu acţiune în regres împotriva proprietarului sau posesorului. Dacă administraţia consideră că lucrările de conservare sau de consolidare au fost întârziate în mod nejustificat sau se dovedesc inadecvate, poate să ia toate măsurile necesare de protejare a monumentului, rezervându-şi dreptul de a recupera valoarea totală sau o parte din cheltuieli de la persoana responsabilă, în conformitate cu dispoziţiile privind colectarea veniturilor publice. 

Statul sau administraţiile locale trebuie să achite suma totală sau o parte din costurile lucrărilor de conservare sau consolidare ce trebuie realizate pentru protecţia monumentului care nu este în proprietatea lor, cu condiţia ca monumentul să fie accesibil publicului printr-o decizie a Ministerului Culturii, în urma unui aviz al Consiliului
, dacă lucrările depăşesc o anumită sumă, iar proprietarul sau posesorul nu are o situaţie financiară care să îi permită să efectueze reparaţiile, cu condiţia ca deteriorările monumentului să nu se fi produs din vina lui. În acest caz proprietarul sau deţinătorul monumentului trebuie să permită accesul publicului la monument pentru o perioadă de timp stabilită de Ministerul Culturii, cu avizul Consiliului.

           Siturile arheologice vor fi declarate/desemnate monumente protejate pe baza datelor provenite din cercetările arheologice “in situ”, printr-o decizie a Ministerului culturii, în urma avizului Consiliului, fiind însoţită de un plan topografic.

           În cazul în care siturile arheologice nu au fost declarate drept zone protejate, fiind amplasate în regiuni pentru care au fost elaborate planuri urbanistice generale sau teritoriale sau planuri de organizare urbană ale „Oraşelor Deschise”, acestea vor fi protejate temporar în baza planurilor elaborate şi aprobate de ministerul de resort. Ordinul ministerului, publicat în Monitorul Oficial, împreună cu planul realizat se comunică autorităţii competente în termen de şase luni de la data primirii cererii şi se aplică pe o perioadă determinată.

            Protejarea şi conservarea monumentelor mobile se realizează de către  titularul dreptului sau proprietarul acestora. Acesta este obligat să informeze Administraţia locală de amplasamentul exact al bunului cultural, precum şi de orice intenţie de a executa lucrări de reabilitare ale acestuia. Ei vor permite, de asemenea, inspecţii periodice sau ad-hoc ale structurilor competente ale Administraţiei locale, fiind obligaţi să notifice în scris orice incident produs la bunul cultural respectiv. În cazul în care monumentul este ameninţat de un pericol iminent de deteriorare, pierdere sau distrugere, Administraţia poate lua toate măsurile necesare, reparând bunul pe cheltuiala proprietarului sau poate decide transferul acestuia în vederea protejării sale la un muzeu public sau în alt loc adecvat. 


Conform art. 43, titularul drepturilor asupra unui bun cultural mobil trebuie să ia toate măsurile necesare de conservare ale acestuia. În cazul în care Administraţia locală consideră că păstrarea nu se realizează în mod adecvat, aceasta trebuie să ia toate măsurile necesare pe cheltuiala persoanei responsabile, în tot sau în parte. 


În cazul în care titularul sau proprietarul unui bun cultural protejat decedează, moştenitorul sau executorul testamentar trebuie să notifice fără întârziere Administraţia locală şi să protejeze obiectele de patrimoniu, temporar, până la preluarea acestora. În cazul dizolvării persoanei juridice, proprietarul sau deţinătorul unui monument, obligaţia de conservare a bunului revine reprezentanţilor legali la momentul dizolvării.


Restaurarea monumentelor imobile, în special conservarea, consolidarea, instalarea de adăposturi de protecţie, precum şi lucrări de design peisagistic, reabilitare sau reintroducere în circuitul public, au drept scop păstrarea existenţei materiale, a  autenticităţii lor. Ele se efectuează în conformitate cu un studiu aprobat de către Administraţia locală, cu avizul Consiliului, sau, în cazul în care lucrările sunt de o importanţă majoră, printr-o decizie a Ministrului Culturii, cu avizul Consiliului. Pentru aprobarea studiului, este necesară o documentaţie prealabilă privind monumentul respectiv. Lucrările de conservare şi de consolidare urgente se efectuează de către Administraţia locală, fără întârziere şi fără îndeplinirea altor formalităţi. Normele specifice care reglementează elaborarea de studii şi execuţia unor lucrări care se încadrează în sfera de aplicare a legii sunt stabilite printr-o decizie a Ministrului Culturii. Mai precis, ele se referă la înregistrarea, listarea, documentarea şi studierea monumentelor, elaborarea de studii de arhitectură şi de diagnostic relevante, precum şi la redactarea studiilor privind conservarea, protejarea, restaurarea, consolidarea, gestionarea şi utilizarea integrată a bunurilor de patrimoniu, pentru aplicarea sistemului de control al calităţii în ceea ce priveşte conservarea şi restaurarea monumentelor istorice.


● Furtul bunurilor de patrimoniu se pedepseşte cu închisoare de până la 10 ani, în conformitate cu prevederile art. 372 Cod penal, în cazul în care bunurile furate au o mare valoare şi au fost sustrase dintr-un imobil, un sit excavat, muzeu, un spaţiu  de depozitare pentru antichităţi sau un loc în care se păstrează o colecţie. În cazul în care furtul a fost comis de două sau mai multe persoane ce s-au unit cu scopul de a comite furturi sau jafuri armate sau în cazul infracţiunilor de obicei, se impune un spor de pedeapsă. 


● Deturnarea de fonduri destinate protecţiei monumentelor istorice se pedepseşte cu închisoare de până la 10 ani, potrivit art. 375 Cod penal, în cazul în care deturnarea de fonduri priveşte un monument cu valoare ridicată sau în cazul infracţiunilor de obicei.

           Primirea şi folosirea de monumente care constituie obiectul unei infracţiuni se pedepseşte cu închisoare de până la 10 ani, conform art. 394, para. 1 Cod Penal, în cazul în care acel obiect de patrimoniu are o valoare deosebit de ridicată, iar infractorul ştia că este rezultatul unei infracţiuni sau în cazul infracţiunilor de obicei. 


● Conform art. 56 alin. 1, orice persoană care distruge, produce daune, poluează, face imposibilă sau împiedică utilizarea unui monument sau obiect cultural care face parte dintr-o colecţie de muzeu, fiind expus publicului în incinte închise sau deschise, se pedepseşte cu închisoare de până la 2 ani, dacă fapta nu este pedepsită mai sever în conformitate cu o altă dispoziţie. În cazul în care monumentul aparţine infractorului, pedeapsa cu închisoarea este de 3 ani. În cazul în care fapta priveşte un monument de valoare extrem de ridicată, fiind comisă în cadrul unei activităţi de crimă organizată sau de două sau mai multe persoane care s-au unit pentru a comite o astfel de activitate, pedeapsa cu închisoarea este de maxim 10 ani.


Fapta menţionată la art. 56 alin. 1 se pedepseşte cu închisoare de până la 2 ani în cazul în care a fost comisă din neglijenţă.


● Fapta unei persoane care exercită fără permis profesiile de dealer de antichităţi sau comerciant de monumente, se pedepseşte cu închisoarea.


● Fapta unei persoane care efectuează săpături arheologice, cu scopul de a găsi şi de a înstrăina antichităţi, fără o autorizaţie prealabilă, se pedepseşte cu închisoarea de până la 10 ani. De asemenea, fapta unei persoane care desfăşoară cercetări arheologice ilegale cu scopul de a găsi antichităţi, fără o autorizaţie prealabilă, se pedepseşte închisoare de cel puţin 1 an.


● Persoana care exportă sau încearcă să exporte de pe teritoriul elen un monument sau un obiect cultural mobil, prin încălcarea prevederilor legale cu privire la procedura de clasificare şi exploatare a bunurilor de patrimoniu, se pedepseşte cu închisoare de până la 10 ani. Achiziţionarea monumentului obţinut în urmă comiterii unei infracţiuni constituie o circumstanţă agravantă.

          ● Orice persoană care încalcă condiţiile deciziei de acordare a unei autorizaţii de export temporar al unui monument care face parte dintr-o colecţie sau dintr-un muzeu şi, mai ales dacă nu-l reimporta în termenul specificat, se pedepseşte cu  închisoarea. Cu toate acestea, în cazul în care încălcarea termenilor nu este substanţială, instanţa poate să nu impună o sancţiune. Infracţiunea de nereturnare a bunului nu este pedepsită în cazul în care persoana în cauză, în mod voluntar şi înainte de a fi cercetat de către autorităţi, reimportă monumentul sau obiectul cultural. Dacă fapta a fost comisă cu scopul de a scoate definitiv bunul de patrimoniu din Grecia, pedeapsa cu închisoarea este de maxim 10 ani. 

          ● Orice persoană care exportă sau încearcă să exporte din Grecia, dincolo de limitele teritoriului vamal al Uniunii Europene, obiecte culturale, cu încălcarea prevederilor Regulamentului Consiliului (CEE) nr. 3911/1992, Regulamentului Consiliului (CEE) nr. 752/1993, Decretelor prezidenţiale de punere în aplicare​ şi în condiţiile Regulamentului nr. 3911/1992, se pedepseşte cu închisoarea de cel puţin 3 luni, în cazul în care fapta nu este pedepsită mai sever printr-o altă dispoziţie. 


● Fapta proprietarului, posesorului sau deţinătorului unui monument cultural, care în conformitate cu atribuţiile sale de protejare, păstrare sau conservare, realizează acest lucru într-un mod neglijent şi pune monumentul în pericol, este pedepsită cu închisoare de până la 3 luni.


ITALIA

Baza legală 


- Constituţia Italiei;


- Decretul-lege nr. 34/2011 vizând intervenţia financiară a statului în domeniul culturii;


- Legea nr. 45 din 16 aprilie 2009 privind ratificarea şi punerea în aplicare a celui de-al doilea Protocol al Convenţiei de la Haga (1954);


- Legea nr. 157 din 23 octombrie 2009 privind ratificarea şi punerea în aplicare a Convenţiei privind protecţia patrimoniului cultural subacvatic;


- Decretul-lege nr. 98/2011;


- Legea nr. 85 din 28 mai 2010.


■ Potrivit prevederilor Decretului-lege nr. 34/2011 vizând intervenţia financiară a statului în domeniul culturii, adoptat potrivit prevederilor art. 9 din Constituţie:   


a) alocarea fondurilor prevăzute de Legea nr. 163 din 30 aprilie 1985, creşte anual cu suma de 149 milioane euro;


b) în plus faţă de creditele bugetare obişnuite, se autorizează acordarea unei sume de 80 de milioane euro/an pentru întreţinerea şi conservarea patrimoniului cultural;


c) se autorizează acordarea sumei de 7 milioane euro/an pentru corporaţii şi instituţii culturale.


■ Legea nr. 45 din 16 aprilie 2009
 privind ratificarea şi punerea în aplicare a celui de-al doilea Protocol al Convenţiei de la Haga din 1954 pentru protecţia bunurilor culturale în caz de conflict armat, încheiat la Haga la 26 martie 1999 prevede următoarele: 


- protecţia patrimoniului cultural presupune adoptarea de măsuri pregătitoare pentru protejarea patrimoniului cultural, în sensul şi în scopurile prevăzute de art. 5 din protocol, care se aplică:


a) normelor privind obligaţia de catalogare a patrimoniului în conformitate cu dispoziţiile referitoare la protejarea proprietăţii culturale şi a mediului;


b) normelor tehnice de siguranţă prevăzute de cadrul legislativ privind prevenirea incendiilor;


c) regulamentului Ministerului de resort care trebuie să identifice structurile teritoriale responsabile pentru protecţia patrimoniul cultural naţional, precum şi a atribuţiilor acestora în cazul conflictelor armate;


d) actelor cu putere de lege care reglementează activitatea entităţilor responsabile pentru siguranţa şi protecţia patrimoniului cultural.


- sancţiunile penale prevăzute de lege se aplică oricărei persoane care comite un act de distrugere împotriva bunurilor culturale aflate pe teritoriul Italiei în perioada unui conflict armat sau în cadrul unei misiuni internaţionale. Sancţiunile se aplică atât pentru distrugerea bunurilor de patrimoniu naţional, cât şi a bunurilor culturale ale altui stat aflate pe teritoriul Italiei.

· Infracţiunea prin care o persoană încearcă să distrugă bunuri culturale protejate de Convenţie se pedepseşte cu închisoare de la 4 la 12 ani. În cazul în care infracţiunea are loc asupra unor bunuri care au un regim de protecţie sporită, pedeapsa cu închisoarea este de la 5 la 15 ani. Sancţiunile prevăzute mai sus se majorează dacă fapta conduce la deteriorarea sau distrugerea iremediabilă a bunurilor culturale.

· Utilizarea ilegală de bunuri culturale protejate de Convenţie în susţinerea acţiunilor militare se pedepseşte cu închisoare de la 1 la 5 ani. În cazul în care infracţiunea anterioară priveşte bunuri culturale supuse protecţiei speciale, aceasta se pedepseşte cu închisoarea de la 2 la 7 ani.

· Însuşirea, deţinerea ilegală şi deteriorarea bunurilor culturale protejate de Convenţie se pedepseşte cu închisoare de la 1 la 5 ani. Însuşirea, deţinerea ilegală şi deteriorarea bunurilor culturale supuse protecţiei speciale se pedepseşte cu închisoare de la 2 la 8 ani. Dacă în urma infracţiunilor comise bunurile culturale sunt distruse iremediabil, pedeapsa cu închisoarea este de 2-8 ani, respectiv de 4-10 ani.  

· Alterarea sau modificarea utilizării bunurilor culturale protejate, cu excepţia cazurilor în care se săvârşeşte o infracţiune mai gravă, se pedepseşte cu închisoarea de la 1 la 3 ani. În această situaţie se încadrează şi realizarea ilegală de săpături arheologice. În cazul în care infracţiunea priveşte bunuri culturale supuse protecţiei speciale, pedeapsa este închisoarea de la 2 la 7 ani. Pedeapsa creşte dacă infracţiunea are ca rezultat deteriorarea sau distrugerea iremediabilă a bunului cultural sau a sitului arheologic.

· Exportul şi transferul ilicit de bunuri culturale protejate se pedepseşte cu închisoare de la 2 la 8 ani, sau de la 4 la 10 ani în cazul în care bunurile culturale sunt supuse unei protecţii speciale.


Infracţiunile menţionate sunt infracţiuni militare, aplicându-se dispoziţiile art. 27, para. 1, Cod Penal. În cazul în care infracţiunile menţionate au loc în străinătate şi vizează bunurile culturale de patrimoniu, instanţa competentă este Tribunalul militar din Roma. 


Pentru punerea în aplicare a acestei legi, guvernul a constituit un fond de rezervă, încă din anul 2008, care este actualizat anual, fiind la dispoziţia Ministerului de finanţe. 


■ Legea nr. 157 din 23 octombrie 2009 privind ratificarea şi punerea în aplicare a Convenţiei privind protecţia patrimoniului cultural subacvatic face referire la patrimoniul cultural subacvatic al Italiei cuprins în zona 12-24 de mile marine.

 


Prezumţia de descoperire şi cererea de autorizare pentru realizarea de lucrări specifice se fac în temeiul art. 9, para. 1, litera a) şi art. 10, para. 2 ale Convenţiei. Astfel, orice persoană care descoperă obiecte care pot fi atribuite patrimoniului cultural subacvatic, în sensul art. 1 al Convenţiei, fiind situate în zona de protecţie ecologică a platformei continentale italiene, astfel cum este definită prin lege şi de acordurile internaţionale în domeniu, trebuie să înştiinţeze în termen de trei zile, inclusiv prin comunicare radio sau prin mijloace electronice, Autoritatea maritimă cea mai apropiată. Orice persoană fizică/juridică care doreşte să desfăşoare lucrări de descoperire/cercetare ale patrimoniului cultural subacvatic trebuie să formuleze o cerere specială ministerului de profil şi autorităţii maritime, în sensul art. 9 din anexa la Convenţie, însoţită de o descriere a proiectului. Răspunsul se expediază solicitantului în termen de 60 de zile. 

   
În conformitate cu prevederile art. 9, alin. 1, lit. b al Convenţiei, cetăţenii italieni care găsesc obiecte ce pot fi atribuite patrimoniului cultural subacvatic, fiind situate în zona economică exclusivă sau pe platoul continental al unui alt stat parte al Convenţiei, sau care intenţionează să se angajeze în lucrări de profil în zona patrimoniului cultural subacvatic, trebuie să facă o solicitare scrisă către consulatul italian sau către autorităţile competente, în termen de trei zile de la descoperirea bunurilor sau cel puţin trei luni înainte de începerea activităţilor.

● Orice persoană care nu notifică autorităţile competente prevăzute de lege după descoperirea de obiecte ce pot fi atribuite proprietarilor zonelor subacvatice, situate în zonele de protecţie ecologică sau pe platoul continental italian se pedepseşte cu închisoare de până la 1 an şi o amendă cuprinsă între 310 şi 3.100 euro. Dacă notificarea s-a făcut după expirarea termenului legal, amenda este cuprinsă între 250 şi 2.500 euro.


● Orice persoană care efectuează o acţiune asupra patrimoniului cultural situat sub apă, în zonele de protecţie ecologică sau din platoul continental italian, fără a fi obţinut autorizarea ministerului de profil, se pedepseşte cu închisoare de până la 1 an şi o amendă cuprinsă între 310 şi 3.100 euro.

Orice persoană care introduce sau vinde bunuri pe teritoriul statului italian care sunt obţinute în mod ilegal, fără autorizarea ministerului de profil, se pedepseşte cu închisoare de până la 2 ani şi amendă.


■ Potrivit art. 14 din Decretul-lege nr. 195/2009 cu privire la protecţia civilă, Departamentul de Protecţie Civilă este competent a iniţia proceduri extraordinare de recrutare de personal pentru rezolvarea cererilor care vizează, printre altele, protecţia patrimoniului cultural.


■ În conformitate cu prevederile Decretului-lege nr. 98/2011, protecţia monumentelor istorice şi desfăşurarea de acţiuni de profil beneficiază de o subvenţie de 3% din sumele obţinute de Ministerul Infrastructurii şi Transporturilor din taxa de drum. Sumele sunt alocate pentru realizarea de proiecte de importanţă naţională şi internaţională şi privesc protejarea, conservarea şi punerea în valoare a patrimoniului cultural, promovarea şi utilizarea bunurilor culturale pentru obţinerea de fonduri necesare pentru dezvoltarea infrastructurii locale/naţionale.


■ Legea nr. 85 din 28 mai 2010
 privind alocarea de către municipalităţi, provincii, oraşe şi regiuni metropolitane de active proprii pentru conservarea monumentelor culturale, menţionează următoarele:


- Statul, sub rezerva acordului încheiat în cadrul Conferinţei unificate, identifică bunurile care urmează să fie date fără titlu oneros municipalităţilor, provinciilor, oraşelor şi regiunilor metropolitane, în conformitate cu criteriile de teritorialitate, principiului subsidiarităţii, pentru simplificarea procedurilor, în funcţie de capacitatea financiară şi în corelaţie cu îndatoririle şi funcţiile entităţii respective, precum şi pentru conservarea mediului.


- Autorităţile locale aflate în stare de dificultate financiară, în conformitate cu art. 244 din Legea consolidată privind administraţia publică locală şi Decretul legislativ nr. 267 din 18 august 2000, nu pot vinde bunurile care le sunt alocate, acestea putând fi folosite numai în scopuri de natură instituţională.


- Autoritatea locală, ca urmare a transferului bunurilor culturale trebuie să asigure promovarea acestora în interesul publicului şi a colectivităţii teritoriale respective. Fiecare instituţie asigură informarea publicului cu privire la procesul de evaluare a bunurilor culturale, inclusiv prin forme de publicitate pe site-ul propriu, poate organiza forme de consultare populară, inclusiv pe Internet, în conformitate cu normele instituţiei în cauză.


- Bunurile culturale deţinute de stat trebuie transferate fără taxe municipalităţilor, provinciilor, oraşelor şi regiunilor metropolitane, chiar şi în cote indivize, pe baza următoarelor criterii:


a) principiile subsidiarităţii şi teritorialităţii. În aplicarea acestor criterii, bunurile culturale sunt alocate în teritoriu având în vedere istoricul lor, cu excepţia cazului în care caracterul bunului cultural impune alocarea sa într-o anumită provincie, oraş, zonă metropolitană sau regiune, care este mai potrivită pentru a îndeplini cerinţele maximale de protecţie şi gestionare, ţinând cont şi de relaţia care trebuie să existe între bunurile culturale şi funcţiile transferate la noul nivel instituţional;


b) criteriul simplificării. În aplicarea acestui standard, bunurile culturale trebuie exploatate la maxim de către autorităţile locale ale regiunilor, fără a fi necesare autorizaţii, planuri de urbanism sau transformări urbane;


c) capacitatea financiară, pentru îndeplinirea cerinţelor de eligibilitate financiare privind protejarea, gestionarea şi valorificarea bunurilor culturale;


d) corelaţia dintre atribuţii şi funcţii, înţeleasă ca legătură între competenţele şi funcţiile deţinute/exercitate de către entitatea care este însărcinată cu protecţia, managementul şi punerea în valoare a bunului cultural;


e) protecţia mediului. În aplicarea acestui criteriu se au în vedere caracteristicile fizice, morfologice, de mediu, peisaj, culturale şi sociale ale bunurilor transferate, cu scopul de a asigura dezvoltarea teritoriului şi păstrarea valorilor ambientale.


În Italia, ţară europeană cu un tezaur cultural excepţional, eforturile practicienilor şi teoreticienilor dreptului sunt orientate spre combaterea celor mai semnificative fapte antisociale care aduc atingere patrimoniului cultural naţional: braconajul arheologic practicat de „jefuitorii de morminte”, precum şi scoaterea peste frontiere sau exportul ilicit de bunuri culturale în cadrul traficului internaţional, clandestin, cu bunuri arheologice.

Letonia


Baza legală 


- Legea privind protecţia monumentelor culturale (1993).

           Potrivit prevederilor legale, distrugerea monumentelor culturale este strict interzisă. Monumentele culturale imobile pot fi mutate sau modificate numai în cazuri excepţionale, cu permisiunea Inspectoratului de Stat pentru Protecţia Patrimoniului din cadrul Ministerului Culturii. Modificarea unui monument cultural sau înlocuirea pieselor originale ale acestuia, cu piese noi, este permisă numai în cazul în care aceasta este singura posibilitate de păstrare a monumentului.

           Legea interzice exportarea monumentelor culturale din Letonia. Exportul temporar al acestora se face numai cu permisiunea Inspectoratului, în conformitate cu procedurile prevăzute de Guvern.
           Administrarea, protecţia şi utilizarea monumentelor culturale este asigurată de către Guvern, fiind implementată de Inspectoratul de Stat. Instrucţiunile emise de Inspectorat în domeniul său de competenţă, în ceea ce priveşte utilizarea şi păstrarea fiecărui monument cultural în parte, este obligatorie pentru proprietarul (posesorul)  monumentului cultural respectiv. 
           Inspectoratul de Stat numeşte un inspector în fiecare judeţ, oraş sau localitate, care deţine monumente protejate de lege şi care sunt supuse inspecţiei periodice.

           Administraţiile de stat şi locale, precum şi persoanele fizice sau juridice pot deţine monumente culturale din Republica Letonia. La înregistrarea dreptului de proprietate în ceea ce priveşte un bun imobil care a fost recunoscut ca un monument cultural, se face o consemnare corespunzătoare privind dreptul de proprietate în registrul cadastral. Aceasta se realizează la solicitarea Inspectoratului de Stat.


Consemnarea se efectuează într-un termen de 10 zile de la primirea cererii  sau concomitent cu înregistrarea dreptului de proprietate. Listele de monumente culturale imobile se depun la birourile de carte funciară ale statului, de către inspectorul desemnat pentru protecţia monumentelor culturale. 
           Persoanele fizice şi persoanele juridice trebuie să se asigure că monumentele culturale din proprietatea/posesia lor sunt păstrate. Aceştia au următoarele atribuţii:


- de a se conforma prevederilor actelor legislative din domeniu, precum şi instrucţiunilor primite din partea Inspectoratului, cu privire la utilizarea şi conservarea monumentelor culturale; 

- să informeze Inspectoratul de orice prejudiciu produs la un monument aflat în posesie.

           Obiectele culturale de valoare, care trebuie incluse în lista monumentelor protejate de stat vor fi supuse înregistrării, indiferent de cine deţine, posedă sau utilizează astfel de obiecte de patrimoniu. Înregistrarea monumentelor va cuprinde evaluarea şi inspecţia lor, determinarea valorii istorice, ştiinţifice, artistice, arhitectonice, arheologice, etnografice sau altă valoare culturală, cercetarea acestora, precum şi pregătirea documentelor privind includerea lor în Registrul monumentelor protejate de stat. Acest Registru este menţinut şi actualizat de către Inspecţia de Stat pentru Protejarea Patrimoniului. 
           Monumentele culturale, în conformitate cu valoarea lor istorică, ştiinţifică, artistică sau alte valori culturale, sunt clasificate în monumente culturale de stat sau de interes local, fiind înregistrate ca monumente culturale de stat sau de importanţă locală în lista de stat a monumentelor culturale protejate. 

Inspectoratul de Stat pentru Protecţia Patrimoniului informează în scris proprietarul/posesorul unui obiect, cu privire la acordarea statutului de monument cultural protejat de stat respectivului bun. În termen de 30 de zile de la primirea notificării, proprietarul trebuie să prezinte în scris Inspectoratului de Stat opinia lui.  După evaluarea opiniei, Inspectoratul prezintă Ministrului culturii o propunere de acordare a statutului de monument cultural şi de includere a acestuia în lista monumentelor culturale protejate de stat.

           Lista cu monumente culturale protejate de stat şi modificările acesteia va fi aprobată de către Ministrul culturii şi se publică în Monitorul oficial al Guvernului Letoniei.
           Pentru includerea unui obiect în lista monumentelor culturale de stat protejate nu este necesar acordul proprietarului/posesorului. Aceştia au dreptul de a primi compensaţii pentru prejudiciile suferite ca urmare a restricţiilor privind utilizarea bunului cultural protejat.

           Înscrierea monumentelor culturale şi a zonelor de protecţie ale acestora în planurile unităţilor administrativ-teritoriale şi în documentele de studii cadastrale de stat este asigurată de către Serviciul de Carte Funciară cu resurse bugetare. 
           Conservarea, întreţinerea, renovarea şi restaurarea unui monument cultural se efectuează de către proprietarul monumentului cultural pe propria cheltuială.           Pe baza unei propuneri a Inspectoratului, pot fi alocate fonduri de la bugetul de stat pentru cercetarea monumentelor culturale, precum şi pentru conservarea sau restaurarea monumentelor culturale inutilizabile din punct de vedere economic, dar importante pentru stat. De la bugetele administraţiilor locale se pot aloca fonduri pentru conservarea şi restaurarea monumentelor culturale inutilizabile din punct de vedere economic, dar importante pe plan local.

           În fiecare caz, Inspectoratul încheie un acord cu proprietarul/posesorul monumentului cultural în ceea ce priveşte alocarea de fonduri de la bugetul de stat pentru lucrările enumerate mai sus, precum şi în ceea ce priveşte controlul utilizării fondurilor. Cercetările monumentelor culturale reprezentate de clădiri, lucrări de îmbunătăţiri funciare, drumuri, etc., sunt finanţate de executant pe cheltuiala proprietarului. 
          ● Tranzacţiile cu monumente culturale, realizate prin încălcarea procedurilor prevăzute de lege, sunt considerate nule. 
          ● Orice persoană care nu îndeplineşte cerinţele legale privind protecţia, utilizarea, înregistrarea, restaurarea şi renovarea monumentelor culturale sau se încălcă regimul zonei de protecţie a monumentelor culturale, poate fi condamnată penal sau poate răspunde pe plan civil sau administrativ, în conformitate cu prevederile legale.


Lituania


Baza legală 


- Legea privind protecţia patrimoniului cultural (1994).

           Politica naţională privind protecţia patrimoniului cultural imobil este formulată de către Parlament şi Guvern, prin Ministerul Culturii, ţinând seama de evaluările periodice care vizează protecţia patrimoniului şi de tendinţele, analizele şi propunerile prezentate de Comisia de Stat pentru Patrimoniul Cultural.

          Ministrul Culturii are ca sarcină organizarea structurilor administraţiei de stat în domeniul protecţiei patrimoniului cultural imobil, fiind responsabil cu privire la aceasta. Municipalităţile trebuie să îndeplinească funcţiile specifice, care sunt atribuite prin Legea privind autonomia locală sau de alte acte normative ce vizează patrimoniul cultural.
           Guvernul trebuie să declare obiectele de patrimoniu cultural imobil drept monumente culturale de importanţă naţională, fiind responsabil de implementarea sarcinilor de protecţie a patrimoniului asumate prin tratate internaţionale şi legislaţia Lituaniei.

            Ministrul Culturii aprobă reglementările de protecţie, programele de protecţie a patrimoniului cultural imobil (contabilitate, managementul patrimoniului, control, protecţie şi gestionare a zonelor protejate), care sunt  finanţate de la bugetul de stat. De asemenea, ministrul are ca responsabilitate declararea obiectelor de patrimoniu cultural protejate de stat, prezentarea obiectelor mobile şi a siturilor de importanţă naţională, precum şi înscrierea acestora pe listele de obiecte şi situri de patrimoniu cultural de importanţă naţională şi internaţională.

            Departamentul de profil din cadrul Ministerului are, printre altele, următoarele atribuţii:


- coordonează acţiunile de protecţie ale obiectelor ce fac parte din  patrimoniul cultural;

- elaborează actele normative care reglementează protecţia patrimoniului cultural;

- gestionează fondurile de la bugetul de stat alocate pentru programele de contabilitate, întreţinere a patrimoniului şi controlul lucrărilor desfăşurate în acest sens;


- dezvoltă programe de profil;


- organizează şi coordonează activitatea de inventariere şi de monitorizare a stării pieselor cuprinse în patrimoniul cultural naţional;


- încheie acorduri cu managerii structurilor de protecţie a obiectelor din patrimoniul cultural;

- concepe şi emite reglementări privind protecţia obiectelor de patrimoniu cultural, cu excepţia obiectelor de patrimoniu declarate ca fiind protejate de un consiliu municipal;


- stabileşte cerinţele de protecţie aplicabile de persoanele fizice şi juridice;

- examinează solicitările managerilor sau proprietarilor de obiecte de patrimoniu;

- gestionează Registrul bunurilor culturale, în conformitate cu cerinţele stabilite de lege;

- prezintă structurilor de cadastru imobiliar documentele necesare pentru înregistrarea sau modificarea datelor referitoare la înscrierea obiectelor de patrimoniu cultural, precum şi restricţiile privind drepturile de utilizare a acestor bunuri imobiliare;


- administrează întreţinerea obiectelor de patrimoniu cultural;

- elaborează documentele de planificare teritorială cu privire la punerea în aplicare a cerinţelor prezentei legi şi verifică punerea în aplicare a actelor legislative;
           - stabileşte mijloacele de recondiţionare a bunului avariat şi valoarea pierderilor suferite;

- în limitele de competenţă, exercită funcţiile unei entităţi de evaluare a impactului asupra mediului a activităţilor economice, în conformitate cu Legea privind evaluarea impactului asupra mediului a activităţilor economice;


- solicită date şi informaţii despre obiectele din patrimoniul cultural, studii, înregistrări şi cercetări ale bunurilor imobile şi ale obiectelor care ar putea intra în patrimoniul naţional;

- depune acţiuni, cereri şi contestaţii în instanţă, în conformitate cu procedura stabilită prin lege, în limitele de competenţă;

- cooperează cu instituţiile similare ale statelor străine.

           Administrarea şi protecţia patrimoniul cultural imobil deţinut de municipii se realizează de către structurile de profil ale acestora. Instituţiile municipale trebuie să publice condiţiile de protejare ale monumentelor şi siturilor şi modalităţile de finanţare pentru construirea/reconstruirea, repararea sau demolarea bunurilor protejate, în conformitate cu prevederile legale.

           Aceste structuri au următoarele atribuţii:


- verificarea stării obiectelor de patrimoniu cultural, colectarea de informaţii necesare ministerului de profil, monitorizarea stării obiectelor de patrimoniu aflate pe teritoriul de responsabilitate;


- informarea Departamentului de profil din cadrul ministerului de deciziile luate de municipalitate, care vizează obiectele şi siturile protejate de stat; 

- aplicarea de sancţiuni administrative în cazurile prevăzute de lege;


- dezvoltarea şi implementarea de programe de întreţinere pentru imobilele din patrimoniul cultural al municipalităţii;


- introducerea de monumente valoroase în lista naţională de monumente protejate;


- cooperarea cu structurile similare ale altor municipalităţi;


- organizarea de acţiuni de cooperare naţională şi internaţională referitoare la protecţia patrimoniului cultural imobil.



Proprietarul/deţinătorul unui bun cultural protejat are, printre altele,  următoarele drepturi:

- dreptul de folosinţă a bunului în funcţie de scopul său;


- de a primi sprijin metodic, tehnic, financiar şi/sau alte tipuri de susţinere pentru întreţinerea şi menţinerea unui obiect de patrimoniu cultural, având acces la datele de cercetare deţinute de instituţiile de stat şi municipale cu privire la obiectul de patrimoniu cultural pe care-l deţine;

- obţinerea de informaţii cu privire la un obiect de patrimoniu cultural declarat protejat sau care a fost planificat să devină bun protejat;


- de a înainta propuneri, comentarii şi pretenţii cu privire la înregistrarea proprietăţii sale în Registrul bunurilor culturale;

- de a se adresa instanţelor, în cazul în care obiectul de patrimoniu cultural a fost declarat protejat, fără respectarea pretenţiilor sale sau în cazul în care este nemulţumit de valoarea compensaţiei acordate.

           Proprietarul/deţinătorul unui bun cultural protejat are obligaţii vizând:


- menţinerea obiectului de patrimoniu cultural sau a sitului, eliminarea în timp util a defectelor apărute, protejarea bunului de impactul negativ al mediului şi protejarea mediului înconjurător pe perioada utilizării bunului respectiv;


- notificarea instituţiei responsabilă cu protecţia în cazul unei posibile ameninţări la adresa unui bun imobil, ameninţare pe care nu o poate elimina singur sau pentru care nu posedă calificările sau aprobările necesare;

- permiterea activităţilor de supraveghere şi cercetare a unui monument de către personalul specializat din cadrul structurilor administrative competente, în conformitate cu procedura aprobată de Ministrul Culturii. În acest caz, părţile trebuie să convină asupra duratei de cercetare, limitele de desfăşurare în teritoriu a activităţilor respective, momentul efectuării operaţiunilor şi compensarea pierderilor;

- prezentarea documentaţiei vizând întreţinerea unui obiect protejat sau a unui obiect aflat într-o procedură de protejare;


- asigurarea condiţiilor stabilite de lege pentru informarea publicului;

           - utilizarea de fonduri proprii pentru finanţarea planurilor speciale de protecţie a bunurilor cuprinse în patrimoniul cultural.
            Programele de stat privind cercetarea, gestiunea patrimoniului şi controlul patrimoniului cultural imobil sunt finanţate de la bugetul de stat. Operaţiunile de susţinere a unui obiect protejat vor fi finanţate de către proprietari, iar acolo unde este posibil, parţial prin alocări de la bugetele de stat sau municipale, din fonduri internaţionale sau alte surse de finanţare. În aceste situaţii, proprietarilor li se aplică scutirile fiscale stabilite prin lege.

            Cheltuielile pentru operaţiunile de întreţinere şi de protecţie a monumentelor de patrimoniu accesibile publicului trebuie să fie rambursate de la bugetul de stat, în conformitate cu procedura aprobată de guvern sau altă instituţie autorizată. Cheltuielile vor fi rambursate ţinând cont de semnificaţia obiectului şi importanţa efectuării operaţiunilor necesare pentru conservarea obiectului.

             După decizia consiliului municipal, municipalitatea poate rambursa, din fonduri bugetare, cheltuielile privind operaţiunile de întreţinere a unui obiect de patrimoniu cultural declarat protejat, care nu aparţine municipalităţii potrivit dreptului de proprietate, dar este situat pe teritoriul său. De asemenea, la solicitarea instituţiilor responsabile cu protecţia monumentelor, sunt rambursate şi cheltuielile de depozitare.


● Toate infracţiunile vizând bunurile culturale aflate în patrimoniul statului se pedepsesc conform prevederilor Codului penal. 


MAREA BRITANIE


Baza legală 


- Legea monumentelor antice şi a zonelor arheologice (1979);


- Legea tezaurelor (1996). 


Legea conţine o serie de măsuri privind investigarea, conservarea şi înregistrarea monumentelor istorice, reglementând operaţiunile şi activităţile care pot afecta zonele arheologice, în conformitate cu prevederile Legii privind amenajarea teritoriului (1972) şi Legii privind clădirile istorice şi monumentele antice (1953), precum şi pentru recuperarea subvenţiilor acordate de stat pentru conservarea monumentelor sau pentru obţinerea de granturi sau de finanţări private în domeniu.


De aplicarea legii răspunde un secretar de stat, care se consultă cu o structură guvernamentală - Comisia pentru clădiri şi monumente istorice a marii Britanii.  


Competenţele secretarului de stat privesc:


- introducerea pe lista monumentelor a oricărei construcţii care îndeplineşte condiţiile legale sau a oricărui obiect de patrimoniu;


- modificarea listei;


- excluderea din listă a oricărui monument sau obiect.


Acesta trebuie să-l informeze de îndată pe proprietar sau pe cel care-l utilizează, dacă nu este proprietarul, precum şi autoritatea locală în a cărei zonă se află monumentul, de măsurile luate. De asemenea, trebuie înştiinţată şi Comisia pentru clădiri şi monumente istorice.


Secretarul de stat trebuie să completeze Register of Sasines, document specific Scoţiei, în care sunt înregistrate de la anul 1617 toate transferurile de proprietăţi feudale: copia legalizată a intrării sau ieşirii din listă a unui monument din Scoţia.


Sunt considerate infracţiuni următoarele fapte:


- executarea de lucrări care conduc la demolarea, distrugerea sau deteriorarea unui monument protejat conform legii;


- executarea de lucrări neautorizate cu scopul de a demola sau repara un monument sau o parte a acestuia sau de a aduce modificări;


- executarea de lucrări de orice tip la un teren pe care se află un monument protejat de lege;


Lucrări de orice tip se pot executa doar cu acordul scris, semnat de secretarul de stat, în conformitate cu termenii şi condiţiile acordului. Una din condiţii poate privi persoana fizică sau juridică însărcinată cu efectuarea lucrărilor propriu-zise, aceasta trebuind să fie autorizată de Comisie, în cazul în care monumentul în cauză se află în Anglia sau de secretarul de stat sau de o altă persoană autorizată de către secretarul de stat, în celelalte cazuri.


Singurele lucrări ce se pot executa urgent, fără acordul prealabil al secretarului de stat, privesc situaţiile de siguranţă naţională sau de protejarea sănătăţii publice, notificarea trebuind dată în cel mai scurt timp posibil. 


● Toate infracţiunile menţionate se pedepsesc cu amendă penală.


Sub rezerva dispoziţiilor legale, în cazul în care o persoană care are un interes în ceea ce priveşte un monument sau o parte a acestuia şi suportă cheltuieli de refacere sau reclamă pierderi sau daune ca urmare a degradării/deteriorării monumentului, în urma refuzului acordării autorizaţiei de executare de lucrări de refacere, secretarul de stat, dacă monumentul se află în Anglia, sau Comisia vor plăti despăgubirile solicitate.


Achitarea cheltuielilor de reparaţii se acordă în următoarele situaţii:


- lucrări care sunt în mod rezonabil necesare pentru a efectua orice dezvoltare a unui monument, pentru care permisiunea de planificare a fost acordată, altfel decât printr-un ordin general de dezvoltare al unei autorităţi publice, înainte de momentul în care monumentul în cauză a devenit un monument protejat de lege, sau lucrările erau în desfăşurare la data la care monumentul a fost introdus în lista monumentelor protejate;


- lucrări care au fost contractate înainte de momentul protejării prin lege a monumentului;


- lucrări care sunt în mod rezonabil necesare pentru continuarea utilizării monumentului pentru scopul pentru care a fost realizat, care au fost contractate înainte de data depunerii cererii de protejare.


O persoană nu are dreptul la despăgubiri dacă lucrările în totalitate sau o parte dintre acestea au condus la demolarea totală sau parţială/distrugerea monumentului, cu excepţia cazului în care aceste lucrări sunt accesorii în raport cu utilizarea monumentului, de exemplu, lucrări de împădurire.


O persoană care are un interes în ceea ce priveşte un monument sau o parte a acestuia şi este situat în Anglia, Ţara Galilor sau Scoţia, poate solicita secretarului de stat tutela asupra monumentului. În cazul în care monumentul este în Anglia, secretarul de stat trebuie să se consulte cu Comisia.


Interesul într-un monument vechi situat în Anglia şi Ţara Galilor, care califică o persoană pentru a obţine tutela monumentului în conformitate prevederile legale se poate realiza astfel:


- achitarea unei taxe pentru obţinerea dreptului de posesie deplină;


- achitarea unei taxe pentru închiriere pe o perioadă de minim 45 de ani;


- închirierea pe viaţă, pentru solicitant sau altă persoană.


Secretarul de stat, Comisia şi orice autoritate locală au obligaţia de a conservare/gestionare a tuturor monumentelor care se află sub tutela lor. Conform legii, aceste structuri au competenţa de a îndeplini toate lucrările necesare pentru menţinerea monumentului, pentru exercitarea unui control şi management adecvat. Prin aceasta se înţelege examinarea monumentului, deschiderea de şantiere sau chiar strămutarea monumentului cu scopul de conservare.
 
Finanţarea tuturor lucrărilor se realizează de la bugetul de stat.


În Marea Britanie, combaterea criminalităţii în domeniul bunurilor de patrimoniu formează obiectul de studiu în cadrul Centrului de Cercetări asupra Antichităţilor Tranzacţionate Ilegal, al Institutului pentru Cercetări Arheologice Mc Donald din Cambridge.


Legea din 1996 clarifică acest aspect revendicând categorii specifice de antichităţi mobile, numite „tezaur”, care includ: obiecte care conţin cel puţin 10% aur sau argint şi sunt vechi de cel puţin 300 de ani; monede care datează de cel puţin 300 de ani (dacă monedele conţin mai puţin de 10% aur sau argint, trebuie să fie cel puţin 10 monede găsite în acelaşi loc); obiecte găsite în acelaşi loc sau care s-au găsit anterior alături de un alt obiect din categoria tezaurului.


Orice descoperire de acest fel trebuie anunţată reprezentantului autorităţilor, abilitat în districtul în care a fost realizată, iar arheologii trebuie să se supună aceleiaşi reguli. Descoperirea este trimisă mai departe unui expert pentru a fi evaluată. Dacă este declarată tezaur, aceasta poate fi achiziţionată de un muzeu, unde valoarea obiectului este stabilită de o comisie de experţi independenţi şi plătită ca recompensă (arheologii nu pot primi recompense). 

● Neraportarea unui tezaur constituie infracţiune şi se pedepseşte cu închisoare de până la trei luni, o amendă de 5.000 de lire sterline sau ambele sancţiuni cumulate. 


Olanda


Baza legală 


- Legea privind protejarea patrimoniului cultural (1984);


- Legea monumentelor şi clădirilor istorice.

              Stabilirea obiectelor de patrimoniu protejate se realizează de către ministrul de resort, după consultarea Consiliului de Stat
, acesta desemnând obiectele sau imobilele de mare importanţă cultural-istorică sau ştiinţifică, de neînlocuit şi indispensabile, care trebuie să fie păstrate ca părţi protejate ale patrimoniului cultural olandez. Un bun cultural mobil se consideră de neînlocuit, în conformitate cu prevederile legale, în cazul în care nu există alte obiecte similare sau asemănătoare, care să fie în stare bună şi să se regăsească pe teritoriul Olandei.


Bunul cultural trebuie să îndeplinească următoarele funcţii:


- o funcţie simbolică, ceea ce înseamnă că bunul respectiv trebuie să amintească de persoane sau evenimente de importanţă din istoria Olandei;


- o funcţie de legătură, ceea ce înseamnă că bunul respectiv reprezintă o parte esenţială, de o importanţă evidentă în domeniul învăţământului, inclusiv în studiul istoriei culturii olandeze;


- o funcţie de referinţă, ceea ce înseamnă că bunul respectiv are o contribuţie esenţială în domeniul cercetării altor obiecte de importanţă artistică sau ştiinţifică.

         Ministrul de resort, cu avizul proprietarului bunului cultural şi al Consiliului, poate decide protejarea unei colecţii de o importanţă cultural-istorică sau ştiinţifică specială, de neînlocuit şi indispensabilă, aceasta trebuind să fie păstrată ca parte integrantă a patrimoniului cultural olandez. În momentul introducerii colecţiei în patrimoniul naţional, se realizează o descriere generală a colecţiei protejate şi se întocmeşte un catalog de ​​elemente aparţinând colecţiei respective. Fiecare element al colecţiei mobile este inclus într-un catalog, considerându-se a fi un obiect protejat.

           În situaţii de urgenţă, ministrul poate decide introducerea unui bun cultural în patrimoniul naţional, înainte de a obţine avizul consultativ al Consiliului. În astfel de cazuri, opinia Consiliului se solicită în momentul luării deciziei de protejare a bunului de patrimoniu.


Finanţarea acţiunilor de conservare a bunurilor culturale de patrimoniu se face de la bugetul de stat.

           Obiectele de patrimoniu nu pot fi oferite pentru licitaţii, nu pot fi vândute, ipotecate, închiriate sau împrumutate unui non-rezident, în vederea amplasării în cadrul unui alt imobil fără notificarea prealabilă a intenţiei. Locul de amplasare al unui obiect protejat nu poate fi schimbat fără o notificare în scris a serviciului de profil din cadrul ministerului.

           Executarea oricărei dintre acţiunile menţionate mai sus este interzisă timp de patru săptămâni de la data la care a fost trimisă notificarea. Ministrul poate prelungi acest termen cu cel mult opt săptămâni dacă, atunci când a fost informat că un obiect protejat va fi oferit pentru licitaţie, a avut rezerve sau, atunci când obiectului oferit spre licitaţie i se aplică prevederile legale privind introducerea de urgenţă a unui bun cultural în patrimoniul naţional.

           În cazul în care o acţiune implică transferul unui obiect din Olanda, permisiunea poate fi acordată numai de către ministru pe considerentul că obiectul protejat este în pericol de a fi pierdut pentru patrimoniul cultural olandez.


Proprietarul unui bun protejat este obligat să informeze persoana căreia îi transferă dreptul de proprietate că acesta va deţine un obiect de patrimoniu.

           Orice persoană care are custodia unui obiect protejat este obligată să-l prezinte, la cerere, organelor abilitate şi să informeze fără întârziere în cazul în care acesta este pierdut sau distrus. 


Nimeni nu poate transfera din Olanda, fără acordul scris al proprietarului, bunurile mobile care formează o parte integrantă a unei colecţii publice, aşa cum sunt enumerate în inventarul unui muzeu, o arhivă sau în colecţia permanentă a unei biblioteci, unde proprietar este statul sau alt organism public. În cazul în care proprietarul nu depune o declaraţie în acest sens, licenţa de deţinere a obiectului, emisă de către ministru, poate fi anulată. Interdicţia menţionată mai sus se aplică unui bun cultural mobil care face parte din:


- inventarul bunurilor mobile cu valoare cultural-istorică sau ştiinţifică care aparţin unei biserici, unei structuri independente a acesteia sau unei alte asociaţii religioase;


- o colecţie publică listată ca parte din inventarul unui muzeu, o arhivă sau o colecţie permanentă a unei biblioteci, al cărei proprietar este o persoană juridică de drept privat, care este în mare parte finanţat de subvenţii acordate de către stat sau alt organism public;


- inventarul bunurilor mobile de valoare cultural-istorică sau ştiinţifică stabilit de ministru, conform legii.


De asemenea, interdicţia menţionată mai sus se aplică monumentelor şi clădirilor istorice, pieselor componente ale acestora, în conformitate prevederile art. 1 lit. d din Legea monumentelor şi clădirilor istorice, precum şi obiectelor descoperite în urma săpăturilor arheologice ilegale, cu condiţia ca acestea să fie mai vechi de 50 de ani. 


Inspectorii şi oficialii desemnaţi prin ordin al Ministrului Justiţiei, precum şi  funcţionarii vamali sunt responsabili pentru investigarea infracţiunilor prevăzute de Codul penal
 vizând bunurile de patrimoniu al Olandei. 


● Persoanele care în asociere comit acte de violenţă împotriva persoanelor sau bunurilor pe care le deţin se pedepsesc cu închisoare de până la 4 ani şi 6 luni şi amendă. Pedeapsa poate creşte până la 6 ani închisoare dacă bunul de patrimoniu este distrus în mod intenţionat. Dacă acţiunea conduce la decesul proprietarului bunului, pedeapsa cu închisoarea poate fi de 15 ani. 


● Persoana care prin forţă sau prin orice alt act de violenţă sau ameninţare cu violenţa, obligă un oficial să întocmească sau să modifice un act, se pedepseşte cu închisoare de până la 4 ani şi amendă.


● Persoana care nu respectă un ordin, solicitare sau o cerere făcută de inspectorii şi oficialii de mai sus sau împiedică în orice mod o investigaţie a acestora se pedepseşte cu închisoare de până la 3 luni şi amendă.


● În cazul în care, în mai puţin de doi ani de la o condamnare anterioară pentru aceeaşi infracţiune, o persoană comite aceeaşi infracţiune, sentinţa poate fi crescută cu o treime.


● La cererea unui stat membru al Uniunii Europene sau a unui alt stat care face parte din Acordul privind Spaţiul Economic European, oficialii de mai sus sunt responsabili de urmărirea bunurilor mobile menţionate în cerere, care, în conformitate cu legislaţia naţională a acelui stat, constituie un obiect cultural, în sensul art. 1, para. 1 din Directiva Consiliului nr. 93/7/CEE din 15 martie 1993 privind restituirea bunurilor culturale care au părăsit ilegal teritoriul unui stat membru, cu condiţia ca bunul de patrimoniu să fi fost sustrasă în mod ilegal de pe teritoriul statului în cauză.


Polonia


Baza legală 


- Legea privind protecţia şi tutela monumentelor de patrimoniu (2003).

           Potrivit legii, protejarea monumentelor reprezintă activitatea desfăşurată de către organele administraţiei publice, cu scopul: 

- de a asigura condiţiile organizatorice şi financiare care permit păstrarea permanentă a monumentelor, precum şi întreţinerea şi dezvoltarea acestora; 

- de a preveni ameninţările care ar putea scădea valoarea monumentelor; 

- de a împiedica distrugerea sau folosirea necorespunzătoare a bunurilor de patrimoniu; 

- de a contracara furturile, pierderile sau exportul ilegal de monumente; 

- de a verifica starea de conservare şi condiţiile de utilizare a unui monument; 

- de a planifica întreţinerea, dezvoltarea şi protecţia mediului.

           Pentru un proprietar sau titular al dreptului de folosinţă a unui monument, tutela asupra acestuia constă, în special, în asigurarea condiţiilor pentru: 

-  cercetarea şi documentarea a unui monument cu valoare ştiinţifică; 

- efectuarea lucrărilor de conservare, restaurare, construcţie/reconstrucţie a unui monument; 

- protecţia şi întreţinerea unui monument şi a spaţiului din jurul acestuia în cel mai bun mod posibil; 

- utilizarea unui monument într-un mod în care să se asigure conservarea permanentă a valorii sale; 

- popularizarea şi diseminarea cunoştinţelor vizând semnificaţia istorică şi culturală a monumentului.


Protecţia şi tutela unui monument, indiferent de starea sa de conservare, acoperă:


• monumente imobile:


- peisaje de interes cultural;


- planurile urbane şi rurale, precum şi construcţiile complexe;


- lucrările de arhitectură şi complexele industriale;


- construcţiile de apărare;


- zone cu profil tehnologic, în special mine, structuri utilizate în industria confecţiilor metalice şi sticlărie, centrale electrice, etc;

- cimitire;


- parcuri, grădini şi alte zone verzi;


- locuri de comemorare a evenimentelor istorice şi personalităţilor marcante; 



• monumente mobile:


- lucrări de arte plastice, etc.;


- colecţii de obiecte aranjate conform conceptului creatorilor lor;


- piese numismatice, amintiri istorice, inclusiv accesorii militare, timbre, insigne, medalii şi decoraţii;


- produse ale tehnologiei, inclusiv maşini, mijloace de transport, etc., care indică nivelul de ştiinţă şi de dezvoltare;


- materiale de bibliotecă;


- instrumente muzicale;


- opere de artă populară, artizanat şi obiecte etnografice;

• monumente arheologice:


- aşezări istorice;

- cimitire;


- relicve ale activităţii economice, religioase şi artistice;
           Un bun cultural mobil este introdus în inventarul monumentelor protejate pe baza deciziei emise de Inspectorul pentru monumente al Voievodatului, la cererea proprietarului monumentului. Inspectorul poate emite decizia de introducere a unui monument mobil în inventar, din oficiu, în cazul în care există indicii justificate că monumentul ar putea fi distrus, deteriorat sau exportat ilegal.
            Protejarea monumentelor este luată în considerare în faza de întocmire şi actualizare a conceptului de dezvoltare spaţială statală, în strategia de dezvoltare a voievodatelor, în planurile de amenajare a teritoriului voievodatelor, în analize şi studii privind dezvoltarea spaţială a unei regiuni sau localităţi, precum şi în planurile de amenajare a teritoriului local.

            Responsabilităţile prevăzute de art. 5 din lege implică faptul că proprietarul sau titularul monumentului înregistrat în inventar, notifică Inspectorul pentru monumente al Voievodatului în următoarele situaţii:


1) deteriorarea, distrugerea, pierderea sau furtul monumentului, imediat după ce a aflat despre un astfel de eveniment; 

2) protejarea monumentului imediat după ce a fost informat cu privire posibilitatea distrugerii acestuia; 

3) schimbarea locului de depozitare a monumentului mobil în termen de o lună de la data la care are loc o astfel de modificare;


4) modificări privind regimul juridic al monumentului, nu mai târziu de o lună de la data producerii acestei schimbări sau data la care este informat cu privire la astfel de modificări.

             Structurile de protecţie a monumentelor, cu notificarea proprietarul sau a titularului obiectului listat în inventar, pot efectua cercetări cu privire la locul unde se găseşte obiectul. 

În cazul refuzului de a face disponibil obiectul protejat prin lege, Inspectorul  poate emite o decizie de luarea în posesie a acestuia, pe o perioadă necesară desfăşurării activităţii de cercetare, care nu poate depăşi 3 luni. Această acţiune a Inspectorului se compensează financiar, conform Codului civil.

            Normele de finanţare a lucrărilor de conservare a monumentelor au în vedere tutela asupra monumentelor de către o persoană privată sau publică, care deţine un titlu legal asupra monumentului în conformitate cu legile de proprietate (uzufruct perpetuu, administrare perpetuă sau un drept real limitat), acestea trebuind să finanţeze lucrările de conservare, restaurare şi de construcţie/reconstrucţie a monumentului.

            Protecţia monumentelor, inclusiv finanţarea lucrărilor de conservare, restaurare şi de construcţie/reconstrucţie efectuate asupra acestora, în cazul în care proprietarul este o structură guvernamentală teritorială, revine în sarcina acestei structuri.

            Lucrările de conservare, restaurare şi de construcţie realizate asupra monumentelor deţinute de unităţile organizaţionale care fac parte din sectorul finanţelor publice, sunt finanţate din resursele acordate de către ordonatorii de buget, sau din unităţile de guvernare teritorială, acestea fiind subordonate în conformitate cu normele şi direcţiile prevăzute de regulamente separate. 
            Persoana privată, structura guvernamentală teritorială sau altă unitate organizaţională, proprietar al monumentului înregistrat în inventar sau care  administrează cu un drept perpetuu un astfel de monument, poate aplica pentru  primirea de subvenţii de la bugetul de stat pentru finanţarea suplimentară a lucrărilor de conservare, restaurare şi de construcţie realizate asupra monumentului.

            Subvenţia pentru lucrări de conservare, restaurare şi de construcţie poate include cheltuieli necesare pentru următoarele lucrări:

- elaborarea evaluărilor tehnice şi de conservare; 

- conservarea arhitecturală şi cercetarea arheologică; 

- elaborarea documentaţiei de conservare; 

- elaborarea planurilor pentru lucrări de conservare şi restaurare; 

- elaborarea proiectelor de construcţie în conformitate cu reglementările Legii de construcţii; 

- întocmirea proiectelor de reconstrucţie;

- protejarea şi consolidarea monumentului; 

- stabilizarea constructivă a componentelor monumentului;


- renovarea şi refacerea arhitecturală sau reconstruirea completă, cu luarea în considerare a culorilor caracteristice monumentului;

- reconstruirea părţilor distruse, dacă lucrarea nu depăşeşte 50% din volumul monumentului;


- renovarea sau reconstruirea completă a ferestrelor, obloanelor, uşilor, tocurilor de uşi exterioare şi interioare, acoperişurilor, jgheaburilor şi burlanelor, structurilor de lemn, etc.;


- izolarea monumentului împotriva umidităţii;

- protejarea zonelor adiacente; 

- achiziţionarea şi instalarea sistemului anti-efracţie, împotriva incendiilor şi sistemelor paratrăsnet, etc.

Conform art. 78, subvenţiile pot fi acordate într-un cuantum ce nu depăşeşte 50% din suma totală necesară pentru efectuarea lucrărilor de conservare şi restaurare ale unui bun cultural aflat pe lista monumentelor protejate.


Dacă monumentul respectiv este de o importanţă istorică, artistică sau ştiinţifică deosebită, subvenţiile necesare lucrărilor de construcţie pot fi acordate în cuantum de 100%. În cazul în care starea de conservare a monumentului necesită începerea rapidă a lucrărilor de restaurare, subvenţia acordată poate fi în cuantum de 100%.   


Valoarea totală a subvenţiei acordate de către ministrul de resort sau de Inspectorul general nu poate depăşi nivelul stabilit prin evaluările tehnice.

           Structurile de protecţie a monumentelor sunt următoarele:


a) Ministrul pentru Cultură şi Protecţia Patrimoniului Naţional ale cărui atribuţii şi autoritate sunt executate de către Inspectorul general privind monumentele; 

b) guvernatorul voievodatului ale cărui atribuţii şi autoritate sunt executate de către Inspectorul pentru monumente al Voievodatului.


● În materia sancţiunilor penale, conform prevederilor art. 108, orice persoană care distruge sau provoacă daune unui monument se pedepseşte cu închisoare de la 3 luni la 5 ani. În cazul în care un infracţiunea se produce din culpă, pedeapsa este amenda penală sau închisoare de maxim 2 ani. Instanţa poate dispune despăgubirea proprietarului pentru daunele suferite, plata acestora putând fi eşalonată pe o perioadă cuprinsă între 3 şi 30 de luni.

           ● Orice persoană care exportă un monument fără autorizaţie sau care, după exportul lui în străinătate, nu-l readuce în ţară în perioada de valabilitate a permisului, se pedepseşte cu închisoare de la 3 luni la 5 ani. În cazul în care un infracţiunea se produce din culpă, pedeapsa este amenda penală sau închisoare de maxim 2 ani. Instanţa poate dispune despăgubirea proprietarului pentru daunele suferite, plata acestora putând fi eşalonată pe o perioadă cuprinsă între 3 şi 30 de luni. De asemenea, instanţa poate dispune confiscarea monumentului.

           ● Proprietarul sau titularul unui monument, care nu depus toate diligenţele necesare pentru protecţia monumentului împotriva daunelor, distrugerii, pierderii sau furtului se pedepseşte cu închisoare sau amendă. Instanţa poate dispune despăgubirea statului pentru daunele suferite de bunul cultural aflat pe lista monumentelor protejate, despăgubirile urmând a fi donate în scopuri sociale, pentru protecţia monumentelor.

           ● Orice persoană care, fără autorizaţie, sau care încalcă condiţiile impuse de autorizaţie, utilizează dispozitive electronice, tehnice sau echipamente subacvatice pentru căutarea monumentelor ascunse sau abandonate se pedepseşte cu închisoare sau amendă, similare celor prevăzute de art. 108. Instanţa poate impune confiscarea echipamentelor şi obiectelor care au servit sau au fost concepute pentru comiterea infracţiunii, chiar dacă acestea nu au fost în proprietatea făptuitorului; confiscarea obiectelor utilizate în mod direct sau indirect în fapta comisă; obligarea făptuitorului de a restabili situaţia anterioară comiterii infracţiunii.

           ● Orice persoană care încalcă interdicţiile şi restricţiile obligatorii pe teritoriul unui parc cultural se pedepseşte cu închisoare sau amendă. 


● Proprietarul sau titularul monumentului înregistrat în inventar se sancţionează cu amendă penală în situaţia în care nu notifică Inspectorul pentru monumente al voievodatului de:


1) deteriorarea, distrugerea, pierderea sau furtul monumentului, imediat după ce a fost informat cu privire la acest eveniment;

2) o ameninţare vizând un monument, imediat după ce a fost informat cu privire la astfel de ameninţări;

3) schimbarea locului de depozitare a monumentului mobil în termen de o lună de la data unei astfel de schimbări;

4) modificarea regimului juridic al monumentului, nu mai târziu de o lună de la data producerii acestora. 


Dacă în acest caz se produce o infracţiune de distrugere, despăgubirile stabilite de instanţă pot fi eşalonate pe o perioadă cuprinsă între 2 şi 20 de luni. Despăgubirile urmează să fie donate în scop social în legătură cu protecţia monumentelor.

           ● Orice persoană care împiedică accesul unei structuri cu atribuţii în domeniul protecţiei monumentelor, de a-şi exercita prerogativele, se sancţionează cu amendă.

            ● Orice persoană care nu a notificat imediat Inspectorul pentru monumente al Voievodatului sau pe primarul localităţii, de găsirea unui obiect, în cursul săpăturilor arheologice sau desfăşurării lucrărilor de construcţie, cu o presupusă valoare istorică şi nu a întrerupt lucrările care ar putea deteriora sau distruge obiectul găsit, neasigurând protecţia obiectului găsit sau a sitului unde a fost găsit, se sancţionează cu amendă. Dacă în acest caz se produce o infracţiune de distrugere, despăgubirile stabilite de instanţă pot fi eşalonate pe o perioadă cuprinsă între 2 şi 20 de luni. Sancţiunea este similară şi în cazul în care găsirea obiectului se face accidental.

            ● Orice persoană care, plasează fără permis dispozitive tehnice, aviziere, panouri sau texte scrise pe monumentul aflat pe lista de inventar se sancţionează cu amendă. 
● Orice persoană care nu pune în aplicare recomandările post-inspecţie se sancţionează cu amendă.

În Polonia, conform unui studiu realizat la Universitatea din Wroclaw, problema criminalităţii contra patrimoniului cultural naţional este deosebit de actuală
. Considerată ca fiind ţară de tranzit între Europa de Est şi cea de Vest, Polonia ocupă conform statisticilor Interpol locul 5 în clasamentul ţărilor cu cea mai ridicată rată a acestui gen de criminalitate. Creşterea numărului de infracţiuni a început după anul 1990, factorii cei mai importanţi fiind consideraţi depozitarea şi măsurile de securitate inadecvate ale bunurilor de patrimoniu, imperfecţiunile legislaţiei depăşite sau lipsa de pregătire a organelor judiciare. 


Printre infracţiunile contra patrimoniului cultural adeseori comise în Polonia sunt: furturile operelor de artă şi contrabanda, iar într-o măsură mai redusă contrafacerea
.


PORTUGALIA


Baza legală:


- Legea privind protejarea patrimoniului cultural (2001).

Potrivit prevederilor legale, statul este obligat să protejeze şi să pună în valoare patrimoniul cultural, având obligaţia de a transmite generaţiilor viitoare tezaurul cultural naţional
.


Inventarul bunurilor culturale cuprinde obiecte imobile şi mobile care reflectă:


a) geniul creator al omului;

b) mărturii simbolice sau religioase;


c) mărturii remarcabile de experienţă sau istorice;


d) valori estetice;

e) design arhitectural, urban, etc;


f) memoria colectivă;

h) mărturii ştiinţifice importante, etc.


Finanţarea lucrărilor de conservare a monumentelor de patrimoniu se realizează, în principal, de către proprietar/titularul altor drepturi, statul având obligaţia de a finanţa lucrările care depăşesc un anumit cuantum. 


● Infracţiunile prevăzute de Codul penal sunt următoarele:


- mutarea bunurilor culturale fără aprobarea instituţiilor abilitate se pedepseşte cu închisoare de la până la 3 ani şi amendă;


- exportul ilegal de bunuri de patrimoniu se pedepseşte cu închisoare de până la 5 ani şi amendă;


- distrugerea din culpă a unui bun cultural mobil se pedepseşte cu închisoare de până la 1 an şi amendă;


- distrugerea urmelor, bunurilor sau a altor dovezi arheologice se pedepseşte cu închisoare de până la 3 ani şi amendă.

● Infracţiunea de export a bunurilor culturale în afara teritoriului vamal al Uniunii Europene, în baza unor licenţe false sau depunerea de documente false pentru obţinerea licenţelor se sancţionează cu amendă cuprinsă între 250.000 şi 15.000.000 euro, dacă fapta a fost comisă de o persoană fizică, respectiv juridică. Cu aceeaşi amendă se pedepseşte deplasarea, demolarea ilegală sau distrugerea unui bun cultural de importanţă naţională.


● Pedepsele accesorii vizează: 


a) sechestrarea bunurilor utilizate la comiterea infracţiunii;

b) interzicerea de a profesa în domeniul cultural;


c) privarea de dreptul de a beneficia de sprijinul autorităţilor de stat pentru recuperarea bunurilor culturale; 

d) închiderea unităţii, în cazul persoanelor juridice.


Spania

Baza legală


- Constituţia Spaniei;


- Legea privind patrimoniul istoric naţional (1985).
           Patrimoniul istoric spaniol este format din obiecte mobile şi imobile de interes artistic, istoric, paleontologic, arheologic, etnografic, ştiinţific sau tehnic. Acesta cuprinde, de asemenea, documentări şi bibliografii, situri arheologice, zone asemănătoare siturilor naturale, grădini şi parcuri cu valoare artistică, istorică sau antropologică.

           Fără a aduce atingere competenţelor altor autorităţi publice, este datoria şi atributul esenţial al Administraţiei de stat, în conformitate cu dispoziţiile art. 44 şi 46, 149 alin. 1 şi 2 din Constituţie de a garanta conservarea patrimoniului istoric spaniol, de a promova şi garanta accesul tuturor cetăţenilor la acesta. În plus, în conformitate cu dispoziţiile Constituţiei, Administraţia de stat va proteja astfel de bunuri de exportul ilegal şi de distrugeri.

           În ceea ce priveşte patrimoniul istoric spaniol, Administraţia de stat adoptă măsurile necesare pentru a facilita colaborarea cu/şi între celelalte autorităţi publice şi pentru a aduna şi oferi informaţii necesare atingerii scopurilor menţionate.

           Este de competenţa Administraţiei de stat să caute la nivel internaţional proprietăţile cuprinse în patrimoniul istoric spaniol, pentru a recupera orice astfel de proprietate, care putea fi exportată ilegal şi să facă schimb de informaţii culturale, tehnice şi ştiinţifice cu privire la aceasta cu alte state şi cu organizaţii internaţionale, în conformitate prevederile Constituţiei.

          Comunicarea şi schimbul de programe de acţiune şi informaţii cu privire la patrimoniul istoric spaniol, va fi facilitat de către Consiliul patrimoniului istoric, care va fi alcătuit din câte un reprezentant al fiecărei comunităţi autonome desemnat de consiliul său de administraţie.

           Pentru desfăşurarea în bune condiţiuni a activităţii, Administraţia de stat poate consulta următoarele structuri: Consiliul de certificare, evaluare şi exportul de proprietăţi ce fac parte din patrimoniului istoric spaniol, Academiile Regale, Universităţile spaniole, Consiliul Naţional Superior de Cercetare Ştiinţifică şi Consiliile  importante stabilite de către Administraţia de stat şi, în ceea ce priveşte comunităţile autonome, instituţiile recunoscute de aceasta (art. 3). 
           În sensul art. 4, distrugerea unui bun se referă la orice acţiune sau omisiune comisă asupra unei proprietăţi incluse în patrimoniul istoric spaniol, care conduce la riscul de pierdere sau distrugere. În astfel de cazuri, indiferent de competenţele comunităţilor autonome, Administraţia de stat poate cere în orice moment, serviciului competent al Consiliului guvernatorilor Comunităţii Autonome să adopte de urgenţă măsurile necesare prevenirii distrugerilor. În cazul în care această cerere nu este îndeplinită, Administraţia de stat va acţiona după cum este necesar pentru a recupera şi proteja proprietatea respectivă.

           Potrivit art. 6, organizaţiile responsabile pentru aplicarea legii sunt: 

           - structurile responsabile în fiecare comunitate autonomă de protecţia patrimoniului istoric; 

           - structurile Administraţiei de stat, atunci când se prevede în mod expres sau devine necesar ca acestea să intervină pentru a apăra proprietatea aparţinând patrimoniului istoric spaniol împotriva exportului ilegal şi împotriva distrugerii. Aceste structuri trebuie să aibă, de asemenea, competenţe în legătură cu gestionarea proprietăţile care fac parte din patrimoniul istoric spaniol sau cele care fac parte din patrimoniul naţional.

           Consiliile orăşeneşti trebuie să coopereze cu organizaţiile care sunt responsabile de aplicarea legii în domeniul conservării şi protejării patrimoniului istoric spaniol aflate pe teritoriul lor de competenţă şi să adopte orice măsuri necesare pentru a preveni deteriorarea, pierderea sau distrugerea bunurilor de patrimoniu. Acestea trebuie să informeze în mod corespunzător Administraţia de stat în legătură cu orice ameninţare, deteriorare sau perturbare a funcţiei sociale a acestor bunuri, precum şi privind orice dificultăţi sau necesităţi pe care le au pentru a proteja astfel de proprietăţi. 
          Orice persoană care a observat un pericol de distrugere sau deteriorare a bunurilor care fac parte din patrimoniul istoric trebuie să facă cunoscut acest lucru în cel mai scurt timp posibil structurilor administrative competente, art. 13, acestea trebuind să acţioneze în conformitate cu prevederile legale.

          Măsurile luate pentru a cere ca organele administrative şi instanţele de control judiciar să acţioneze în conformitate cu prevederile legale pentru apărarea proprietăţii care face parte din patrimoniul istoric al statului sunt publice.

         Proprietatea declarată de interes cultural se înregistrează într-un registru general, deţinut de Administraţia de stat. În registru vor fi notificate toate procedurile iniţiate ce conduc la consemnarea unui monument în patrimoniul cultural până la pronunţarea unei hotărâri definitive.

          Orice lucrare de construcţie sau de terasament efectuată într-un sit istoric sau într-o zonă arheologică declarată de interes cultural necesită o autorizaţie din partea autorităţii responsabile pentru protejarea acestor bunuri. Înainte de acordarea autorizaţiei, aceasta poate cere studii de prospectare, dacă este cazul, precum şi săpături arheologice, în conformitate cu condiţiile prevăzute în titlul V din lege.

          Plasarea oricărui tip de publicitate comercială, cabluri, antene, etc., sunt interzise în zonele arheologice.
          Permisiunea pentru exportul de bunuri mobile (art. 28) care fac parte din patrimoniul istoric sunt supuse unor taxe stabilite în conformitate cu următoarele reguli:

a. Evenimente pentru care se plătesc taxe - se permite exportul bunurilor.

b. Derogări: sunt scutite de la plata impozitelor următoarele bunuri: 

• exportul de bunuri mobile care au loc într-o perioadă de 10 ani de la importul lor, cu condiţia ca acesta din urmă să fi fost efectuat cu respectarea condiţiilor legale, iar bunul nu a fost declarat de interes cultural naţional, în conformitate cu dispoziţiile legii. 

• export temporar - obţinerea unui permis legal de plecare din ţară a bunurilor care fac parte din patrimoniul istoric spaniol. 

• exportul de obiecte mobile de către autorii în viaţă.

c. Contribuabili - persoanele sau entităţile naţionale sau străine cărora li se acordă permise de export sunt obligate la plata taxei.

d. Baza de impozitare - este determinată în funcţie de valoarea reală a bunului pentru care se solicită autorizaţia de export. Aceasta este valoarea declarată de solicitant, fără a se aduce atingere confirmării administrative efectuată de organul competent al administraţiei de stat, care va prevala atunci când cuantumul stabilit este mai mare decât cel din primul caz.

e. Tipuri de taxe:
	- până la 6.000 euro (1.000.000 pesetas)
	5%

	- 6.001 - 60.000 euro 
	10%

	- 60.001 - 600.000 euro
	20%

	- peste 600.000 euro
	30%


f. Decontare şi plată - procedurile de evaluare, decontare şi de plată a impozitului sunt stabilite de Guvern.

g. Management - sumele sunt colectate de Ministerului Culturii, banii fiind exclusiv alocaţi pentru achiziţionarea de bunuri de interes pentru patrimoniul istoric.

        
În cazul în care lucrările publice sunt construite şi exploatate de către persoane private prin intermediul unui contract de concesiune administrativă, fără participarea financiară a statului, se va aplica o taxă de 1% pe întregul buget alocat lucrărilor. Bugetul pentru lucrările publice care sunt finanţate în întregime sau parţial de către stat, cuprinde aceste sume colectate, în cuantum de 1%, pentru conservarea sau îmbogăţirea patrimoniului istoric spaniol sau pentru promovarea creativităţii artistice.

         Sunt exceptate de la prevederile anterioare următoarele tipuri de lucrări:
         a. cele pentru care bugetul total nu depăşeşte suma de 600.000 de euro;

         b. cele referitoare la securitatea şi apărarea statului sau siguranţa serviciilor publice.

          Metoda specifică de alocare a fondurilor rezultate din colectarea procentului de 1% se stabileşte prin regulamente.

● Orice export de bunuri mobile aparţinând patrimoniului istoric, fără autorizaţia prevăzută de lege, constituie infracţiune. Orice persoană implicată în exportul de bunuri sau care, prin acţiune sau omisiune, fie intenţionat, fie din neglijenţă, au facilitat sau au făcut posibil un astfel de export, este responsabilă solidar pentru infracţiunea comisă.

           Valoarea bunurilor exportate ilegal se stabileşte de către Consiliul de certificare, evaluare şi privind exportul de bunuri aparţinând patrimoniului istoric spaniol, fiind raportată Administraţiei de Stat.

          ● Următoarele fapte, dacă nu constituie infracţiuni, sunt sancţionate administrativ:


- nerespectarea de către proprietarii sau deţinătorii de drepturi reale a prevederilor de la art. 3, 4, 6, 13, 28, precum şi a art. 35, 36, 38, 39, care se referă la protecţia bunurilor mobile;


- acordarea de licenţe pentru construcţii, care nu sunt în conformitate cu dispoziţiile legale;

 - realizarea de lucrări de construcţii fără autorizaţie, în situri istorice sau zone arheologice; 

- realizarea oricăror lucrări care încalcă prevederile legale;
- săpăturile arheologice ilegale;
- demolarea ilegală sau desfăşurarea de lucrări la o clădire de patrimoniu;

- exportul ilegal de bunuri culturale protejate;

- nerespectarea condiţiilor de returnare stabilite pentru exporturile temporare, autorizate.
           ● În cazul în care prejudiciul adus patrimoniului istoric poate fi evaluat în bani, sancţiunile administrative reprezintă o amendă într-un cuantum de 4 ori mai mare decât valoarea prejudiciului cauzat. În celelalte cazuri, amenzile pot fi cuprinse între 60.000 şi 600.000 de euro.

             ● Sancţiunile administrative necesită proceduri ce implică audierea părţii interesate de stabilirea prejudiciilor, acestea trebuind să fie proporţionale cu gravitatea faptelor, în funcţie de circumstanţele personale ale făptuitorului şi de prejudiciul cauzat sau care ar fi putut fi cauzat patrimoniului istoric. Amenzile de până la 150.000 de euro pot fi aplicate de structurile responsabile pentru punerea în aplicare a legii. Cele de peste 150.000 de euro pot fi stabilite de Consiliul de Miniştri sau consiliile de conducere ale comunităţilor autonome.


UNGARIA


Baza legală


- Legea LXIV privind protejarea patrimoniului cultural (2001).

Potrivit Legii
, ministrul de resort este responsabil pentru coordonarea şi controlul acţiunilor de protecţie a patrimoniului cultural, precum şi pentru supravegherea sectorului. Astfel, acesta gestionează activitatea Oficiului Naţional al Patrimoniului Cultural, care are responsabilităţi în domeniul protecţiei monumentelor istorice şi bunurilor culturale.


Proprietarul, managerul de active sau partea care îşi exercită drepturile de proprietate asupra monumentelor, precum şi utilizatorii care utilizează monumentele în mod gratuit, astfel cum sunt definiţi de Legea XXXIII din 1991 privind transferul anumitor active aflate în proprietatea statului în proprietatea autorităţilor locale este obligată să aibă grijă de întreţinerea monumentelor. 


Monumente trebuie să fie menţinute în totalitate, fără a schimba caracterul lor specific. În cazul monumentelor, obligaţia de întreţinere implică păstrarea condiţiilor tehnice necesare pentru utilizarea adecvată, precum accesoriile lor arhitecturale, elementele de peisaj, de grădină şi alte elemente care le conferă valoarea lor specifică.


În cazul în care proprietarul monumentului este necunoscut, Oficiul Naţional trebuie să ia măsurile necesare pentru întreţinerea monumentelor. 


Transferul cu orice titlu a unui monument sau numirea/schimbarea managerului se realizează:


a) cu aprobarea ministrului de resort, în cazul în care monumentul se află în proprietatea statului;


b) necesită aprobarea Oficiului, în cazul în care monumentul a fost transferat în proprietatea administraţiei locale în conformitate cu dispoziţiile Legii XXXIII din 1991;


Avizul Oficiului este, de asemenea, necesar pentru: 


a) conversia unui monument într-un condominiu; 


b) obţinerea unui drept de utilizare.


Entităţile şi organizaţiile fără personalitate juridică, precum şi persoanele fizice care efectuează ilegal activităţi care necesită o licenţă în conformitate cu prevederile legale, care încalcă obligaţiile menţionate în licenţă sau care distrug sau deteriorează obiectele de patrimoniu, se pedepsesc cu o amendă stabilită de Oficiu.


La stabilirea cuantumului amenzii, trebuie să se ţină cont de următoarele: 


- importanţa istorică şi naţională a bunului, precum şi de caracterul unic al elementului de patrimoniu protejat;


- valoarea prejudiciului produs.


Persoanele fizice nu sunt amendate dacă:


- a trecut un an de când Oficiul a aflat despre comportamentul sau acţiunile reprezentând baza amenzii; 


- au trecut 25 de ani de la desfăşurarea acţiunilor respective.


Amenzile sunt considerate datorii publice colectabile, în acelaşi mod ca şi impozitele, sumele obţinute fiind utilizate în scopuri de protecţie a patrimoniului cultural.

